
שמעון סולומון

פנינה תמנו-שטה
<מוזמנים:> 
	שמעון מוני מעתוק
	–
	מנהל אגף כוח אדם ושכר ברשויות המקומיות, משרד הפנים

	אדריאנה באומל
	–
	מנהלת אגף משאבי אנוש, משרד הפנים

	ג'נט שלום
	–
	נציבות לשוויון הזדמנויות בעבודה , משרד הכלכלה

	טל כהן
	–
	מתמחה, נציבות לשוויון הזדמנויות בעבודה, משרד הכלכלה

	ורד אורן
	–
	מנהלת תקשורת ויחסי ציבור, מכון התקנים הישראלי

	נחמה מזרחי
	–
	מרכזת משאבי אנוש, משרד המדע , הטכנולוגיה והחלל

	אסף נועם
	–
	עו"ד, משרד המשפטים

	הדיל יונס
	–
	מתמחה, מחלקת חקיקה, משרד המשפטים

	חוסאם חלאילה
	–
	רכז שכר וכוח אדם ברשות החברות הממשלתיות

	נאדר אל-קאסם
	–
	מרכז בכיר (ייצוג הולם, בקרה וביקורת), נציבות שירות המדינה

	נוי חי
	–
	סטודנטית, נציבות שירות המדינה

	אורנה נקי
	–
	סגנית מנהלת תחום משאבי אנוש והדרכה, משרד התקשורת

	אמיר תואבה
	–
	מנהל אגף, משרד העלייה והקליטה

	דודי ספנוב
	–
	סגנית מנהלת אגף משאבי אנוש, משרד העלייה והקליטה

	רס"ן דניאל זלצמן
	–
	ראש מדור מודלים ובקרה, אגף כוח אדם, משרד הביטחון

	ישראל אקוע
	–
	מנהל אגף משאבי אנוש, משרד הבינוי

	גבריאל לבל
	–
	מנהל אגף פיתוח מסגרות אזוריות, המשרד לפיתוח הנגב והגליל

	ויויאן אייזן
	–
	מנהלת מחלקת תחום תכנון והערכה, משרד החוץ

	דניאל בן משה
	–
	ממונה משאבי אנוש, משרד התחבורה ונציגי הרשות הלאומית לבטיחות בדרכים

	אבי אמרגי
	–
	מנהל אגף א' משאבי אנוש, משרד החקלאות ופיתוח הכפר

	דפני מושיוב
	–
	מנהלת נושא הקליטה, משרד הרווחה והשירותים החברתיים

	הרב יוסף הדנה
	–
	רב ראשי לעדה האתיופית, המשרד לשירותי דת

	עמי סנאי
	–
	רכז שירותי דת לעדה האתיופית, המשרד לשירותי דת

	מספין אלמיהו
	–
	מנהל מוקד האתיופים ברשות, עיריית ירושלים

	ברוריה נחמיאס
	–
	מנהלת תחום בכיר משאבי אנוש, המוסד לביטוח לאומי

	יעל אבשלום
	–
	מרכזת משאבי אנוש, המוסד לביטוח לאומי

	ג'וש שוורץ
	–
	מנכ"ל הסוכנות היהודית

	ורד אחיהון
	–
	מנהלת תוכן פרויקט אתיופיה, הסוכנות היהודית

	סמדר טף
	–
	עוזרת לסמנכ"ל קשרי ממשל, הסוכנות היהודית

	אור רז
	–
	עוזרת לסמנכ"ל קשרי ממשל בסוכנות, הסוכנות היהודית

	אריה קדוש
	–
	רא"ג כוח אדם, רשות שדות התעופה

	מרדכי אליהו
	–
	מ"מ מנהל מחלקת תכנון ותקינה, אגף משאבי אנוש, חברת החשמל

	העופר קרן
	–
	עוזר למנהל אגף משאבי אנוש, חברת החשמל

	שירה זינגר
	–
	מנהלת יחידת משאבי אנוש, מקורות

	אדם פלוטקין
	–
	עוזר בכיר למנכ"ל, אלתא

	אפרת קסלר
	–
	רכזת הגיוס, נמל אשדוד

	דוד זהבי
	–
	מ"מ סמנכ"ל משאבי אנוש, נמל אשדוד

	איריס אולצקן
	–
	ראש מינהל הסגל ברפאל, רפאל

	אלכס ליכטנשטיין
	–
	ע.ממונה משאבי אנוש ויחסי עבודה, נמל חיפה

	סיגל בלוך
	–
	מנהלת אגף משאבי אנוש, נתיבי ישראל - מע"צ

	הדס קריהלי דוד
	–
	מנהלת גיוס, מחלקת משאבי אנוש, רכבת ישראל

	יפעת יעקובוביץ'
	–
	רכזת משאבי אנוש, יד ושם

	אריאל אזלה
	–
	עורך דין, טבקה - מרכז לסיוע משפטי וסנגור קהילתי ליוצאי אתיופיה

	אבנר ג'מבר
	–
	דובר בעמותה טבקה, טבקה - מרכז לסיוע משפטי וסנגור קהילתי ליוצאי אתיופיה

	תמר דסטה
	–
	דוברת ורכזת קשרי ציבור, ארגון צפון אמריקה למען יהודי אתיופיה

	זיוה מקונן-דגו
	–
	מנכ"לית, האגודה הישראלית למען יהודי אתיופיה

	חגית חובב
	–
	יועצת, האגודה הישראלית למען יהודי אתיופיה

	חנה אלעזר לגסה
	–
	קידום שינוי מדיניות, האגודה הישראלית למען יהודי אתיופיה

	אפרים יוהנוס הוונדו
	–
	מתנדב, האגודה הישראלית למען יהודי אתיופיה

	עדי טדלה
	–
	מנהל מרכז רוחני לקהילת יוצאי אתיופיה, ארגוני עולים מאתיופיה

	ליאור אבבה
	–
	עוזר ויועץ לסגן השר אופיר אקוניס

	דוד ברוך
	–
	פעיל חברתי

	איתי פלומבו ויסמן
	–
	צוערים לשירות המדינה

	יונתן טיקוצקי
	–
	צוערים לשירות המדינה

	רועי דהן
	
	

	שוקי זוהר
	–
	לוביסט (גורן-עמיר), מייצג את מקורות

	עידית שבתאי סידיס
	–
	לוביסטית (פוליסי), מייצגת את הסוכנות היהודית


<ייעוץ משפטי: >
מרב תורג'מן
<מנהלת הוועדה:>
דנה גורדון שושני
<רישום פרלמנטרי:>
ס.ל., חבר המתרגמים
<מעקב אחר יישום החוק להרחבת הייצוג ההולם לבני העדה האתיופית בשירות הציבורי - לאור חובת הדיווח וייצוג הולם בשירות המדינה>
<היו"ר יואל רזבוזוב:>
בוקר טוב לכולם. הוועדה מתכנסת היום לישיבה נוספת בנושא מעקב אחר יישום החוק להרחבת ייצוג הולם לבני העדה האתיופית בשירות הציבורי לאור חובת הדיווח וייצוג הולם בשירות המדינה. אנחנו מתכנסים כאן לאחר דיווחים שנמסרו לוועדה כדין. הוועדה האחרונה שהתכנסנו הייתה בחודש מאי וכמו שהבטחתי כל כמה חודשים אנחנו נכנס ועדה, החוק הזה הוא נורא נורא נורא חשוב.
 בואו נשים את הדברים על השולחן, כדי לעשות שילוב טוב בחברה ולתת מוטיבציה לחבר'ה צעירים להיקלט בחברה שלנו כמו שצריך, ללכת ללמוד, השכלה גבוהה, שתהיה להם מוטיבציה בחיים, אנחנו צריכים בסופו של דבר כאן בוועדה הזאת לדאוג שהחוק מיושם. קשה לי לבוא למשק הפרטי ולהכריח אותם, אבל לפחות החברות הממשלתיות, הנציבות, כל המשרדים הממשלתיים יכולים להוות דוגמה וכמו שאמרתי, כאן אנחנו נשים את האמת על השולחן, אם רואים קורות חיים של מישהו מבני העדה וגם אם יש לו שלושה תארים עדיין יש איזה שהוא מחסום. יכול להיות שאצלנו בחברה יש מחסום בראש שיכול להיות שלא יעדיפו אותו על פני מישהו אחר, כי - - - אני לא רוצה להתבטא במילים קשות אבל יש מחסום. אנחנו כאן בשביל לפרוץ את המחסום הזה ואמרתי שאני אקיים כמה שיותר את הדיונים האלה, כי אנחנו כמדינה מוציאים המון המון כסף לאינטגרציה, להשתלבות, אבל כל הכסף הזה נזרק באוויר ואין לו שום תועלת אם אנחנו לא ניישם את החוק הזה לפחות במקומות שאנחנו כן יודעים להפעיל לחץ וכן יכולים לשנות. 
אני גם לא רוצה להוריד מוטיבציה, כי ישנם מקומות וגופים שאנחנו רואים מגמת שיפור. אין מה לעשות, אולי לא מגיעים ליישום החוק המלא, אבל אנחנו במגמת שיפור, דווקא מהנתונים של הנציבות שקיבלנו שחייבים לדווח לוועדת חוקה, לא אלינו, אבל הם כן שלחו לנו מיוזמתם. אני ראיתי בנציבות שירות המדינה 80 אקדמאים מבני העדה שעובדים בשירות המדינה מתוך 7,000. זה כבר יותר מ-1% וזה אקדמאים, זה לא משרות - - - אני רוצה לעודד חבר'ה צעירים, שתהיה להם מוטיבציה, שיילכו ללמוד כי הם יודעים שיש להם סיכוי בעתיד. זאת המטרה ואנחנו נעשה כמה שיותר דיונים בשביל שהדבר הזה יקרה. 

אז אנחנו עוד מעט ניתן ליועצת המשפטית מרב תורג'מן להציג גם את החוק, אבל לפני זה ניתן לחבר הכנסת שמעון סולומון. בבקשה.

<שמעון סולומון:>
בוקר טוב לכולם. טוב שנפגשים עוד פעם. כמו שחברי, היושב ראש, אמר לפני רגע, אנחנו החלטנו מדי פעם להתכנס ולשים את המציאות מול הפנים של אותם ארגונים וכל פעם לתקוף את זה מכיוון אחר, עד שהחוק הזה ייושם. כמו שאמרתי בפעם הקודמת, יש איזה מנהג, יש הרבה חוקים שנחקקים ולא אוכפים אותם. זה מנהג מוזר, רק בארץ זה יכול לקרות. הגופים האלה, אנחנו לא מדברים על עסקים פרטיים, אנחנו מדברים על משרדי ממשלה, גופים שקשורים למדינה שצריכים להבין את הרציונל שעומד מאחורי זה. זה לא כפייה לשם כפייה אלא יש כאן תפיסה חברתית שצריכים לתת העדפה מתקנת בכדי ליצור חברה יותר טובה לכולנו ולא רק פתרון נקודתי ליוצאי אתיופיה. 

מהמפגשים האחרונים, כמו שהיושב ראש אמר, יש שיפורים. באמת יש שיפורים, משמחים אפילו, בגופים מסוימים, אלא מה? זה לא חוצה את כולם, זה לא בא לידי ביטוי בכל הארגונים, לכן אני כבר אומר לכם, צריך לחשוב על - - - אתם יודעים, לפעמים כועסים על אלה שבאים לפגישה במקום אלה שכבר לא נמצאים או לא באו לפגישה. לכן הדיון מהיום, לצד זה שאנחנו נשבח ונוקיר, יש גופים שאפילו מעבר לאחוז שצריכים, כי החוק הוא לא רק 1.5% אלא זה המינימום. יש כאלה שקלטו יותר ובאופן מאוד מאוד משמח ואותם צריך לשבח ואותם צריך להבליט ולומר 'אלה עמדו כמתחייב וגם אפילו מעבר לזה'. יש גופים שקלטו מעבר. 

יש גופים שהם באים לפה רק לתת, להשתתף וללכת. יש גופים כאלה. אני לא רוצה לציין את הגופים. יש גופים ממשלתיים, חברות ממשלתיות, שהם באים לפה, צוחקים לנו בעיניים, פשוט להגיד, 'לא הצלחנו, ניסינו וכלום לא קרה', ואין שיניים. לכן אני אומר לכם, אנחנו נתחיל לחשוב גם על אותם גופים, על אותם ארגונים ששמים באמת פס, במילים הכי פשוטות, שבעצם הם לא עושים מאמץ במהלך השנה או מפגישה לפגישה כמו גופים אחרים, נצטרך לחשוב עם היושב ראש, לראות איך אנחנו עולים מדרגה, איך אנחנו יוצרים מצב שאם יש התחייבות, שאם יש חוק, איך אנחנו מיישמים אותו. אני אישית בקשר טוב ביום יום, בכל זמן, אצלי יש מישהי שממונה, שכל הזמן בקשר עם הארגונים והחברות, בכדי לא להתעורר רק בשביל הכינוס כאן. אבל, באמת כמו שיואל אמר, יש ארגונים שפשוט מדהים לראות את השיפור שהם עשו, לא רק בדרגים נמוכים אלא גם בדרגים גבוהים, בתפקידים חשובים, כי אנחנו מדברים על אקדמאים, על אנשים שיש להם יכולות ואין להם את הדחיפה הזו.
לכן אנחנו נשמע את כולם. באופן קבוע גם נכנס את הפגישה הזו מדי פעם, נשמע את כולם. בסוף יש גם המלצות איך לעשות משהו קצת שונה. דיברו איתי על חוק, למשל, שזה לא יהיה מעין המלצה, אלא שזה יהיה חוק. אני נוטה לעשות את זה, אבל אמרנו אולי נחכה עוד קצת, אולי אנשים, ראשי הארגונים, המנהלים, יושבי הראש, המנכ"לים, אולי יבינו את הרציונל שמאחורי זה, אולי יעשו את זה מרצונם, כמתחייב באמת לפי השיקול ההגיוני החברתי הכלכלי שאנחנו מדברים עליו. אם לא יהיה מנוס, יכול להיות שנחשוב איך אנחנו נותנים לחוק הזה שם כדי שיוכל להיות יותר מעשי. אני ארגיש מבוזה אם כל פעם נבוא לפה ויש ארגונים שלא יעשו את השינוי. אני לא רגיל, אני לא נוהג לעבוד כך, זה לא מאפיין, אנחנו אנשים שצריכים לראות גם תוצאות ויחד עם זאת אני יודע שאנחנו נמצאים בפוליטיקה, שצריך להוכיח תהליך ולכן לקחנו שנתיים. 

אז תודה רבה, נשמע את כולם, אחר כך בסיכום יש לנו גם דברים שהם - - -

<היו"ר יואל רזבוזוב:>
תודה לחברי חבר הכנסת שמעון סולומון. ובאמת כמו שיש תכניות של עולים, שלוקחים קבוצה של עולים ייעודית, מכשירים אותם למקצוע מסוים ומביאים אותם לחברה, אז ככה הייתי רוצה לראות תאגידים, מה התכניות, האם עושים הכשרות ייעודיות, האם מושכים סטודנטים, עושים תכניות לסטודנטים במכללות מסוימות. אני ממש רוצה לראות מעבר להישגים גם איזה שהוא דפוס פעולה שנוקטים פעולות אקטיביות בשביל לרתום את אותם הסטודנטים, אותה מכללה, שפתאום תגיד 'עכשיו יש פה 30 סטודנטים בני העדה שאחרי זה יתקבלו לחברה איקס, וואי, זד בראיית חשבון', או לא משנה, באיזה שהוא תחום, משפטנות, אני חושב שיהיה יותר קל לי לרתום ואנחנו באמת רוצים לראות שישנן גם תכניות כאלה.
עכשיו ניתן ליועצת המשפטית שלנו. בבקשה. 

<מרב תורג'מן:>
אז בהמשך לדבריך, אדוני, וכידוע לרובנו, החוק קובע חובות אקטיביות על אותם גופים שהחוק חל עליהם, כך 'שהדירקטוריון חייב לפעול לקידום ייצוג הולם בקרב העובדים ולשם כך הוא ינקוט את האמצעים הנדרשים בנסיבות שיש בהם כדי לאפשר ולעודד ייצוג הולם, לרבות ייעוד משרות'. השאלה היא באמת אם זה מבוצע בפועל. 'והוראה בדבר מתן עדיפות למועמדים מקרב קבוצה הזכאית לייצוג הולם, כאשר הם בעלי כישורים דומים לכישוריהם של מועמדים אחרים, לעניין משרה או קבוצת משרות או לעניין דרגה או קבוצת דרגות שיפורטו בהוראה'.

כמו כן החוק קובע את חובת הדיווח. אני מבינה שיש איזה שהן בעיות גם לגבי חובת הדיווח. חובת הדיווח, כמו יתר הוראות החוק, חלות גם על תאגידים שהוקמו בחוק, גם על רשויות מקומיות וגם על מועצות מקומיות. הובא לידיעתנו שבעצם ישנן כמה רשויות מקומיות ומועצות שאינן מקיימות את חובות הדיווח ואינן מעבירות את המידע למשרד הפנים. אז אולי גם בעניין הזה חשוב לקיים איזה שהוא דיון ולהבין מדוע אלה פני הדברים.

<היו"ר יואל רזבוזוב:>
אנחנו ניתן עכשיו את רשות הדיבור למר מוני מעתוק, מנהל אגף כוח אדם ושכר ברשויות המקומיות. כאחד שהגיע מרשות מקומית והייתי חבר מועצת העיר מצד אחד אני מבין את הקושי של הרשויות המקומיות, מצד שני עדיין יש לנו את עובדי מוקדי הקליטה. אני לא יודע אם סופרים אותם בחוק או לא סופרים. 

<קריאה:>
לא. 

<היו"ר יואל רזבוזוב:>
לא סופרים אותם? הם לא מועסקים? 

<קריאה:>
אפשר לספור אותם, אבל ברובם הם לא מועסקים - - -

<שמעון סולומון:>
חבר'ה, בואו נעצור את זה, הם לא נחשבים, הם לא שם. 

<היו"ר יואל רזבוזוב:>
זה לפחות מבחינתי זה טוב, זה מעודד, כי אם היו סופרים אותם אז זו לא העסקה ישירה, כי הם לא עובדים, הם לא יכולים להתחייב למשכנתא או משהו כי כל שנה אפשר לפטר אותם. באמת חבריי עובדים על הנושא הזה מול שר האוצר. 

<שמעון סולומון:>
נמצא גם להם פתרון. 

<היו"ר יואל רזבוזוב:>
מוני, בבקשה.

<שמעון מוני מעתוק:>
תודה רבה. אני רוצה להתחיל ולומר שבתוך השם  - - -

<שמעון סולומון:>
אתה יכול להגיד מאיפה אתה? 

<שמעון מוני מעתוק:>
אני מוני מעתוק מאגף כוח אדם ושכר ברשויות המקומיות, מנהל האגף, מינהל השלטון המקומי, אחראי על כוח האדם ברשויות המקומיות, מזה שלושה חודשים מנהל האגף. 

רק להתחיל ולומר שיש לנו 257 רשויות מקומיות והשונות ביניהן היא רבה ביותר, גם ביכולות התקציביות והארגוניות, אני חושב שזה די ברור ומובן מאליו, וגם באחוז יוצאי אתיופיה שמתגוררים בתחומי הרשות המקומית הספציפית. לפי נתונים של משרד הקליטה יש 17 רשויות מקומיות שבהן מתגוררים מעל 4% מקרב יוצאי העדה האתיופית וצריך לקחת את זה בחשבון. 

אני אתחיל עם הדוח. הדוח אמנם באחריות או הדרישה ממשרד הפנים להגיש דוח כל שנה לשלושת הגופים, ועדה, ממשלה, משרד הכלכלה. אנחנו לא זוכים, למרות שיש חוזרי מנכ"ל ותזכורות שיצאו מספר פעמים, לשיתוף פעולה מהרשויות המקומיות ואני יכול לומר שהכמות שמוגשת היא עשרות בודדות. למשרד כרגע, בהתאם לחוק הקיים, אין סנקציות ואין תמריצים לגרום לרשויות להגיש את הדוח כפי שנדרש, כך שאנחנו מעבירים את הדוחות שמוגשים לנו  - - -
<היו"ר יואל רזבוזוב:>
לחוק יש סנקציות? 

<שמעון מוני מעתוק:>
החוק קובע ששר הפנים מגיש את הדוח אבל אין שום סנקציה שאני יכול להפעיל או מתן תמריצים שאני יכול לתת לצורך יישום החובה הזו או להגשת הדוח או בצורה יותר מתקדמת, באופן מהותי יותר, ליישום הדוח בפועל. 

<מרב תורג'מן:>
אבל אתם עושים בכל זאת פעולות אקטיביות? איזה שהן ישיבות, זימון של אנשי המועצה כדי לדעת מדוע הוא לא הגיש את הדוח? או שאתם פשוט לא מקבלים ובזה נגמר העניין.

<שמעון מוני מעתוק:>
לא, יש עוד הרבה דברים שאנחנו מטפלים בהם. אנחנו מוציאים תזכורות אחת לכמה זמן, כרגע, ואני מנסים לקבוע את זה כמה חודשים, מנסים לתאם ישיבה עם משרד הקליטה על מנת לחשוב ביחד על אופן יישום החוק הזה כשהמטרה מבחינתי - - - 

<היו"ר יואל רזבוזוב:>
אנחנו לא מדברים על משרד הקליטה, זה לא חייב להיות קליטה, יש עוד משרות. 

<שמעון מוני מעתוק:>
רגע, אני רוצה לסיים. 

<היו"ר יואל רזבוזוב:>
אם יש חוק, אז אם החוק מחייב חייבות בתוך החוק להיות סנקציות. אי אפשר שהחוק מחייב בלי הסנקציות. 

<שמעון מוני מעתוק:>
אני אומר את זה כבר בישיבה השנייה שאני פה. 

<מרב תורג'מן:>
החוק הזה לא קובע סנקציות, החוק מחייב בעצם את שר הפנים לדווח לוועדת העלייה והקליטה ול - - -

<שמעון מוני מעתוק:>
ואנחנו עושים את זה. 

<מרב תורג'מן:>
בסדר, אבל בעיקרון אין פה סנקציה, אבל יש פה חובה על הרשויות המקומיות לקיים את הוראות החוק. הם עומדים פה בהפרה, הם פשוט בהפרה. 

<היו"ר יואל רזבוזוב:>
אם החוק צריך אנחנו פה בשביל לתקן את החוק.  תגיש הצעת חוק שעושה סנקציות, מי שלא - - - 

<מרב תורג'מן:>
כן, אפשר לחשוב על סנקציות, על תקציבים. 

<שמעון מוני מעתוק:>
אני רוצה להזכיר לכולם שבניגוד לנציבות שירות המדינה שהיא המעסיק של העובדים וגם אחראית על התקנים אצלה, בסוף התקנים הם של הרשות המקומית, לא של משרד הפנים. אני לא יכול לחייב - - - 

<מרב תורג'מן:>
אתם לא מאשרים את התקנים? 

<שמעון מוני מעתוק:>
לא, התקנים מאושרים בתקציב הרשות המקומית, לא צריך אישור פרטני של משרד הפנים, אני לא יכול להכריח שיהיה תקן ליוצא העדה האתיופית. 

<היו"ר יואל רזבוזוב:>
כל תקן כמעט עובר דרכך. 

<שמעון מוני מעתוק:>
לא, ממש לא. התקן לא עובר דרכנו, התקן הוא תקן ברשות המקומית, הרשות מאשרת אותו כחלק מתקציבה והיא פועלת לאיושו בלי קשר למשרד הפנים. האישור היחידי שאני נותן נכון להיום זה אישור לחוזה אישי ככל שנדרש אישור לחוזה אישי, זה לא קשור להליך הקליטה של העובד. ככה זה עובד היום. 

<מרב תורג'מן:>
תקציב הרשות המקומית גם לא עובר דרככם? 

<שמעון מוני מעתוק:>
תקציב הרשות המקומית עובר דרכנו אבל הוא עובר ברמה של כמות התקנים ברשות המקומית, לא ברמה של איזה תקנים. 
<מרב תורג'מן:>
זה ברמה של חובת התייעצות או ברמה של אישור? 

<שמעון מוני מעתוק:>
חלקם אישור, חלקם התייעצות. 

<מרב תורג'מן:>
יש פה כלי מאוד משמעותי - - -

<שמעון סולומון:>
אני חייב לשאול אותך כדי לעמוד על העובדות. 

<שמעון מוני מעתוק:>
רק עוד משפט אחד אם אפשר. 

<שמעון סולומון:>
לא, אי אפשר למרוח פה, מה שאתה לא יודע תגיד שאתה לא יודע. 

<שמעון מוני מעתוק:>
אני לא מורח, אני אומר - - - 

<שמעון סולומון:>
היא שאלה אותך שאלה מאוד קונקרטית כי זה מוביל להמשך עבודה. הכול פה מתועד, מה שאתה מוסר צריך להיות מדויק, אז תענה בבקשה למה שהיא שאלה, כי זה חשוב. 

<שמעון מוני מעתוק:>
אני חושב שעניתי. יש - - - 

<שמעון סולומון:>
לא ענית. אמרת חלק כן וחלק זה. מה זה החלק הזה ומה חלק לא? רוצים לדעת. 

<שמעון מוני מעתוק:>
אני אומר שוב, תקציב הרשות המקומית מאושר על ידי משרד הפנים, על ידי המחוז. כשמאשרים תקציב מדובר על אישור תקציבי בעיקר, הוא לא מדבר על איזה משרות יש ברשות המקומית, הוא מדבר על כמות משרות ועלותן, כחלק מתקציב כולל. אין שם ביטוי לאיזה משרות מדובר, כרגע נכון להיום, ואין שם ביטוי האם הוא מיועד למישהו ספציפי. 
<היו"ר יואל רזבוזוב:>
אתם יכולים לבקש - - -  או שאתה לא יכול על פי החוק, אתה אומר, לעשות את זה. 

<שמעון מוני מעתוק:>
כרגע המשרד דן בכל סוגיית תקן כוח האדם כחלק מהתקציב, בלי קשר דווקא ליוצאי העדה האתיופית. יכול להיות שאפשר לחשוב גם על זה בהקשר הזה. 

<שמעון סולומון:>
זה לא יכול להיות. אתה לא מבין מה שאנחנו מדברים פה. זה לא במקרה, זה לא כלאחר יד, אתם צריכים לעשות דיון מעמיק בנושא הזה. זה לא אולי בערך, אולי דרך אגב. זה משהו שמדובר עליו, אנשים כמוני, חברי כנסת, השקיעו זמן ומרץ, הבינו שיש רציונל מאחורי זה. תהיה רציני. תסלח לי שאני אומר את זה, תן לנו נתונים, עשית בדיקה או לא.

<שמעון מוני מעתוק:>
אני רציני לחלוטין. אני יכול לספר סיפורים, אני יכול לא לספר סיפורים. 

<היו"ר יואל רזבוזוב:>
לא, בסדר גמור. טוב שאתה אומר לנו את הכול, אנחנו רואים - - - 

<שמעון מוני מעתוק:>
אני אומר רגע מהישיבה הקודמת, אני חושב שצריכים להיות, אל"ף, תמריצים וסנקציות. דבר שני, אני חושב שאנחנו צריכים, ובעניין הזה אולי גם דרוש פה תיקון חקיקה, לחשוב על מיקוד מאמץ ב-17 הרשויות הרלוונטיות ולא על 257 שבהן כמעט ואין יוצאי אתיופיה. 
<היו"ר יואל רזבוזוב:>
גם אם אין, הרעיון הוא קליטה בחברה, לא עוד פעם להכניס מוקדי קליטה ולעשות את הקהילה במקבצים מסוימים. הרעיון הוא שיש בחור צעיר שהולך לצבא ואז הוא רוצה לרכוש השכלה ואז הוא מגיע לראיון עבודה ולא לוקחים אותו. בשוק הפרטי אנחנו לא יכולים לחייב, בממשלה, במדינה, אנחנו כן יכולים, יש לנו לפחות איזה שהוא סיי, אז אם פה יש לנו סיי ואנחנו כן רוצים לעודד וכן רוצים לתת מוטיבציה - - - כי אם אחד הגיע וסיים את כל המסלול ולקחו אותו לעבודה, עבודה נורמלית, אני לא רוצה להכניס אותו למוקד קליטה, אני רוצה אותו משפטן בכל רשות מקומית בתפקיד כלשהו. בגלל זה מבחינתי כל הרשויות המקומיות צריכות להיות מחויבות ולא 17, כי נפתחות משרות, ישנם מכרזים בהרבה רשויות ואז כשהוא נקלט הוא עובר לגור בעיר אחרת, שיגור בכל עיר שהיא שנפתח מכרז. כמו שעושה כל משפחה רגילה. זה בדיוק העניין, לעשות שזה יהיה דבר רגיל, שזה לא יהיה חריג.

<שמעון מוני מעתוק:>
בלי שיהיו סנקציות ותמריצים, החוק הזה - - -

<היו"ר יואל רזבוזוב:>
אתה אומר שאנחנו צריכים - - -

<שמעון מוני מעתוק:>
זה לא מאפשר לנו כמשרד הפנים להביא ליישום בשטח. 

<שמעון סולומון:>
מה זה תמריצים? 

<שמעון מוני מעתוק:>
אני יכול לתת דוגמאות. תמריצים זה יכול להיות תקציב למשרות שמיועדות ,שהמדינה תיתן לעדה האתיופית. 

<שמעון סולומון:>
אני רוצה להגיד לך, תרשה לי, אדוני היושב ראש, רק להבהיר, כי פה יש משהו שהוא בכלל טעות בתפיסה הבסיסית של החוק הזה. אני מצטער להגיד לך את זה. אנחנו לא מדברים פה על עולים חדשים  שצריך לתת תמריצים כדי לעודד כדי להביא. אנחנו לא מדברים על זה. בסיס החוק הזה הוא שהקהילה נמצאת ביישובים, היא נקלטת באופן רגיל והם תושבים, הם לא חריגים ביישוב, הם תושבים רגילים, כמו שיש תקציב עירייה כתושבים ומחלקים אותו בהתאם לצרכים, אנחנו לא צריכים לבקש תמריץ חדש נוסף. הם לא חריגים. יש מִנהלות, שיש להם שם 10%-15% יוצאי אתיופיה כשבמנהלת הקליטה אין אף יוצא אתיופיה. לכן יש לך טעות בבסיס החוק. אנחנו לא מדברים על תמריץ, אנחנו מדברים על להתייחס באופן שווה, לתת זכויות כמו כל תושב אחר. כרגע - - -

<שמעון מוני מעתוק:>
אבל בהקשר הזה הם נותנים זכויות - - - יוצא עדה אתיופית יכול להתמודד לכל מכרז ברשות מקומית. 

<שמעון סולומון:>
לא, תסלח לי, חבל באמת, זה לא נכון. 
<שמעון מוני מעתוק:>
אני יודע איפה אני נמצא, אדוני. 

<שמעון סולומון:>
אז מה אתה אומר, אז מה התשובה שלך? 

<שמעון מוני מעתוק:>
אני נותן עצה מאוד פשוטה, אם אתה אומר שהם אותו דבר, אז זה בסדר גמור, הם אותו דבר, הם יכולים להתמודד על כל משרה.

<היו"ר יואל רזבוזוב:>
אבל בזה התחלתי, שלא יקבלו אותם. 

<שמעון סולומון:>
איפה אתה חי? תגיד לי. אתה חי במדינה הזאת? 

<שמעון מוני מעתוק:>
באותו מקום. 

<היו"ר יואל רזבוזוב:>
לא נתחיל לרדת לפסים אישיים. 

<שמעון סולומון:>
אני לא מאמין למה שאתה אומר. 

<היו"ר יואל רזבוזוב:>
מוני, אתה מייצג. זה לא אישי. 

<שמעון מוני מעתוק:>
אני יודע, זה בסדר גמור, אני רק אומר שזו האמת. אפשר להגיד שאני לא מבין בזה, זו האמת. 

<היו"ר יואל רזבוזוב:>
אנחנו באנו מתוך המערכת, אנחנו קצת יודעים איך המערכת עובדת. אם יש מכרז ומכרז רגיל, אני אומר לך בוודאות, אני לא סתם התחלתי בזה את הדיון, רואים שם יוצא העדה הסיכוי ישר יורד אוטומטית, מה שלא יעשו. שלא יספרו לי סיפורים. יכול להיות שבשלב ראשון, אולי עוד 10 שנים, אולי עוד 25 שנה, שזה דור, נצטרך לעשות משהו קצת בכוח. זה מה שאנחנו מבקשים. 
<שמעון מוני מעתוק:>
אדוני, גם החוק עצמו היום מאפשר להתמודד לכל מועמד, כולל יוצא העדה האתיופית, אין בעיה. מי שבוחר את המועמדים בסוף זה ועדת הבחינה. לי אין סמכות להתערב בבחירה של ועדת הבחינה, בית המשפט גם יכול לפסול אותנו. לי אין זכות - - -

<מרב תורג'מן:>
הם מבקשים לתת עדיפות. 

<שמעון מוני מעתוק:>
בסדר גמור, אבל ועדת הבחינה תמיד יכולה - - - עדיפות זה אם התנאים שווים, תמיד אתה יכול לומר שזה יותר מתאים והוא מועמד יותר ראוי ואז זה לא תנאים שווים. כתוב בחוק, לא אני כתבתי אותו. 
<היו"ר יואל רזבוזוב:>
עורך דין מטבקה רצה להתייחס לעניין הזה. 

<אריאל אזלה:>
לדעתי יש פה חוסר הבנה בסיסית של החוק וזה חבל מאוד שאנחנו מגיעים לישיבה השלישית או הרביעית שנציג השלטון המקומי, שלכאורה אמור לעקוב ול - - -

<שמעון מוני מעתוק:>
אני נציג משרד הפנים, לא של השלטון המקומי. 

<אריאל אזלה:>
של משרד הפנים, זה היינו הך. 

<פנינה תמנו-שטה:>
הוא הרגולטור. 

<שמעון מוני מעתוק:>
הרשויות המקומיות, יש להן מרכז שלטון מקומי. זה לא אנחנו. אתה יכול לשאול אותם בהקשר הזה, אנחנו משרד הפנים. 

<אריאל אזלה:>
העובדה שאתה יושב כאן היום בוועדה ואתה טוען שלכאורה הקליטה או תהליך הקליטה של העובדים תלוי בתקציב של הרשות המקומית, של כל רשות ורשות, אז אתה טועה. אתה טועה ומטעה ואתה לא מבין את התפקיד שלך. די להסתכל בחוזר מנכ"ל של משרד הפנים, שפורסם לרשויות המקומיות, כדי להבין עד כמה יישום החוק, או בכלל הרעיון היפה הזה של החוק הוא בכלל שולי לחלוטין בשתי שורות. לך תבין אחר כך למה הרשויות המקומיות לא מיישמות את החוק הזה. 
די גם לראות התכתבויות שונות שלכאורה כאילו באמת יש פה ניסיון אמיתי לעקוב אחרי יישום החוק הזה. אני אומר לכם בשורה התחתונה, חבל על הזמן של אדוני, חבל על הזמן של חברי הכנסת שיושבים כאן, כי החוק הזה קובע שני דברים, כמו שהיועצת המשפטית אמרה. החוק הזה חובה אקטיבית, זה אומר שר הפנים, לצורך העניין, דרך חוזר מנכ"ל, צריך להנחות את הרשויות המקומיות לפעול באמצעים אקטיביים - - -

<שמעון מוני מעתוק:>
חוזר המנכ"ל קיים, גם החוק קיים. 

<אריאל אזלה:>
לא הפרעתי לך, תן לי לסיים. כשמתפרסם משרה או מכרז ואני ניגש אליה, הרי מה הרעיון של החוק הזה? הרעיון של החוק הזה לתת העדפה מתקנת כאשר מדובר באותם תנאים שווים, אחת, או באופן אקטיבי לייעד משרות. בשני הדברים האלה אתם לא עומדים בכלל, אז מה הועילו חכמים בתקנתם? בשביל מה אנחנו נמצאים פה? 

<שמעון סולומון:>
למה יש חוק? 

<היו"ר יואל רזבוזוב:>
חברת הכנסת פנינה תמנו-שטה, בבקשה. 

<פנינה תמנו-שטה:>
ראשית, אני מתנצלת על העיכוב. עד שהגעתי לכאן אני בחצי אוזן שמעתי את הדיון שהיה בין חברי חבר הכנסת שמעון סלומון ובינך, מי שמייצג את משרד הפנים כרגולטור. אני חושבת שבסופו של דבר הוויכוח בין להשתמש בשיטת הגזר או המקל הוא ויכוח שדנו בו רבות, אבל צריך להבין, אני לא חושבת שצריך לתת פה תמריצים של הכפלת תקנים ואני אסביר למה. זה הוכיח את עצמו כמשהו שלוקח את הקהילה אחורה. ברגע שיש לרשות, או אפילו זה בלשכות של שרים, אומרים להם 'תיקח בן הקהילה האתיופית ותקבל עוד תקן'. ברגע שזה מפסיק לא לוקחים יוצאי הקהילה. אנחנו אומרים, בוודאי שאנחנו רוצים העדפה מתקנת שבאה להתערב במרקם הקיים, אבל היא לא אמורה לפגוע בתהליכים טבעיים של יוצאי אתיופיה שגם מצליחים להיקלט באופן טבעי. את זה צריך לשמר ואני חושבת שכולם יסכימו סביב השולחן הזה בנוגע למה שאמרתי במשפט האחרון.

עם זאת, מכיוון שיש פה נתונים, מעבר להסתכלות שאנחנו מסתכלים על יוצאי אתיופיה כשווים בני שווים, אנחנו מסתכלים על נתונים אובייקטיביים ומבינים שלצערנו זה לא, כי למה? כי הם 40% פחות השתכרות, גם על אותם מקצועות שווים או על אותה משרה, ואנחנו רואים שעדיין במחקרים האחרונים שהיו למ עלה מ-70% מהמעסיקים רוצים פחות יוצאי אתיופיה. אנחנו מבינים, לצערי, בתחקירים שעלו בעיתונות וכולנו בתוך עמנו חיים שמה לעשות, יש כל כך הרבה תחלופה ותפקידים ומכרזים שיוצאים אחרי הבחירה למוניציפאלי. משמע, לבוא ולנסות לצייר שיש פה תלות בתקציב ושיש רשויות שלא מוציאות מכרזים, בזמן שמקורבים של ראשי ערים ושל חברי מועצה מצליחים לקבל איוש של תפקידים, זה אומר שזו אוזלת יד של הרגולטור. מכיוון שזה כך אני אומרת לך, גם אם אנחנו ניקח את החודשים האחרונים שביצעו איוש של משרות אנחנו נבין שהייתה שם הסללה. אז נכון שאני לא יכולה לצפות ממשרד הפנים לפתור את השחיתות במדינה והשחיתות בתוך רשויות, אבל כן אני מצפה להיות רגולטור עם שיטת המקל, כי למה? ככה, אנחנו מדינת חוק והכספים שמגיעים לרשויות הם כספי ציבור. 

השאלה אם אתה מסוגל לעשות את זה, אם צריך בשיתוף פעולה עם השלטון המקומי, ואם אתם לא מסוגלים לעשות את זה תגיד 'אני לא מסוגל לעשות את זה לנוכח החוק הקיים' או שמא אתה כן צריך את העזרה שלנו פה, החברים. המצב הנוכחי, העסקה של בני הקהילה במתכונת הקיימת של עובדי קבלן, או עובדים במוקדי קליטה ותת עובדים, מה שנקרא, זה פשוט, אני אומרת את זה בזהירות רבה, אבל על השולחן, זה סוג של עבדות מודרנית שהיא לא קיימת רק בתוך הקהילה. אנחנו לא מוכנים שנישאר עובדים סוג ג' של אף אחד, אנחנו לא ילדים חורגים, יש הרבה מאוד מוכשרים, אף אחד לא מצפה שייקחו אנשים שהם לא מוכשרים, אבל בוודאי במקום שאין יכולת להתפתחות טבעית שיכולה לקחת גם 200 שנה, אמרתי את זה בנאום הבכורה שלי, אמרו לי 'תחכי עוד דור', אנחנו לא מוכנים לחכות, אנחנו נתערב כדי שזה ישתנה, השאלה אם אתם יכולים לעשות את זה. 

<שמעון מוני מעתוק:>
אני אמרתי, בכלים הנוכחיים זה מאוד בעייתי. 

<היו"ר יואל רזבוזוב:>
אז אני ביקשתי מכם, תחשבו על הצעת חוק, על כלים ותקנות - - -

<פנינה תמנו-שטה:>
למה בעייתית? 

<היו"ר יואל רזבוזוב:>
הוא אומר 'אין לי מספיק כלים', 'בחקיקה הקיימת אין לי מספיק כלים'. 

<קריאה:>
- - - זה בדיוק מה שאמר באוגוסט - - - 
<פנינה תמנו-שטה:>
אתה יכול להקפיא תקנים? אני אתן לך דוגמה. אל תיתן תקן נוסף, אתה יכול להקפיא תקנים, אתה יכול - - - תלמד אותי. כשאתם רוצים להקפיא תקציבים לרשות אז אתם מקפיאים, יש לכם תקציב של קליטה, יש לכם תקציבים שמגיעים מהמדינה. אני לא מקבלת את זה שאי אפשר, אני חושבת שצריך להתנות את זה מפורשות שאתם לא תשחררו תקנים אחרים. אני אומרת לך, תגידו 'חבר'ה, אתם לא עומדים בדרישות החוק, יש לכם שנה,או שנה וחצי, ליישם את דרישות החוק, ולא, אתם תקבלו קיצוץ בתקציב או הקפאה של תקציב'.  אנחנו צריכים לבדוק את כל הדרכים החוקיות - - -
<שמעון סולומון:>
זה עניין של החלטה. 

<פנינה תמנו-שטה:>
אגב, אני חושבת שזה משהו שצריך לשקול אותו בצורה מאוד קפדנית, לראות שזה באמת עומד בדרישות החוק, כי בסופו של דבר אנחנו יכולים גם לעמוד מול רשות שהולכת לבג"צ, אבל להיות אמיצים, לחשוב מחוץ לקופסה ולומר להם. אני בטוחה שאם אתה תגיד לרשות שהתקציב לה יוקפא אם היא לא תאייש 1.5%, אתה תיתן לה כמובן את הזמן לעשות את זה, כי אתה לא רוצה שיעסיקו עכשיו כל מאן דבעי ואתה לא רוצה גם בכל תפקיד. אני חושבת שזו הדרך ואולי אנחנו צריכים לקיים, מעבר לכך, אדוני היושב ראש, ישיבה רצינית. אנחנו לא עושים את זה לשם הדיון, אם אתה צריך - - -

<שמעון סולומון:>
רק על הרשויות.

<פנינה תמנו-שטה:>
אתה נראה לי כזה קצת שולף מהמותן. אני מאוד משתדלת לכבד אותך, תרשום את מה שאני אומרת לך. אם אתה צריך פגישת עבודה איתי ועם החברים אנחנו נעשה את זה ונלך ונתמקד בכיוון הזה. 

<היו"ר יואל רזבוזוב:>
תודה, פנינה. מה שאנחנו נעשה במקביל, נכנס שר פנים חדש לתפקיד, אנחנו נאחל לו בהצלחה ואנחנו זמן אותו לדיון, כולל מנכ"ל משרד הפנים, שיבואו לכאן, ישמע את האנשים מהשטח, יבין את הבעיות וייתן הנחיה. אם ההנחיה של השר לא תספיק אנחנו נתקדם. 

חברים, אני שמעתי פה ביקורת שאנחנו עושים דיונים ויכול להיות שלא קורה כלום. קודם כל דברים קורים, יש שיפור. לא לעשות דיונים, עדיף לעשות מאשר לא לעשות. אנחנו עושים את כל המאמצים, בכל הכלים הפרלמנטריים שיש לנו, זאת הבמה שאנחנו יכולים לדרוש ואנחנו נמשיך לעשות את זה עד שנקבל תוצאות. 
אנחנו ממשיכים הלאה. חוסאם חלאילה, רכז שכר וכוח אדם ברשות החברות, בבקשה. 

<חוסאם חלאילה:>
קודם כל רשות החברות הממשלתיות רואה חשיבות רבה בהרחבת הייצוג ההולם לבני העדה האתיופית בקרב עובדי החברות הממשלתיות. אנחנו פועלים לאכיפת החוק ואנחנו עושים את זה באמצעות הדירקטוריון, באמצעות המנכ"לים, ומנהל רשות החברות הממשלתיות, מר אורי יוגב, שידר לפני חודש וחצי מכתב למנכ"לים בחברות ממשלתיות וביקש לקיים דיונים בדירקטוריון על מנת לאכוף את החוק וכמובן לקבוע מתווה פעולה לשיפור שיעור העובדים האתיופים מכלל העובדים בחברה וכמובן לדווח לנו על הפעולות שצריך לעשות והוא צריך גם לדווח לנו באמצעות הדירקטוריון ובאמצעות סמנכ"ל למשאבי אנוש ונעשה את זה כמובן בצורה מאוד מסודרת ובדיווחים ממוחשבת דרך מערכת האנפה.

<פנינה תמנו-שטה:>
זה משהו שעדיין לא קיים, הדיווחים?

<חוסאם חלאילה:>
זה קיים ואנחנו רוצים עכשיו לשפר את הדיווחים ולהפריד בין עובדים ארעיים ועובדים קבועים, כמו שסיכמנו בישיבה אצל אורי ואנחנו עובדים על זה. אנחנו הכנסנו את זה לתכנית העבודה שלנו, זה יהיה בקרוב, עוד חודש-חודש וחצי אנחנו נסיים את העבודה ונכניס את זה לדיווחים. 
כיום שיעור המועסקים בחברות ממשלתיות מגיע ל-1.08 וזה שיפור משמעותי לעומת שנה קודמת שזה היה 1% בלבד ושיפור משמעותי לעומת שנת 2011 שהיה 0.68%. 

<פנינה תמנו-שטה:>
למרות שאנחנו יכולים לראות תחומים מסוימים, למשל הנמלים, שאין שם בכלל אתיופים. 

<חוסאם חלאילה:>
נכון. 

<קריאה:>
לא נכון. 

<פנינה תמנו-שטה:>
נכון. היה עכשיו את הסוורים, שלחו אליי כל המועמדים יוצאי אתיופיה, לא נתנו להם שום העדפה. 
<שמעון סולומון:>
ועוד איך זה נכון. 

<פנינה תמנו-שטה:>
חבר'ה מוכשרים שעשו צבא, הגנו עלינו בגופם וכלום. כולנו מבינים, נמל, נפוטיזם. 

<היו"ר יואל רזבוזוב:>
חבריי חברי הכנסת. 

<שמעון סולומון:>
שם זה הכי, שם מודרים לגמרי. 

<היו"ר יואל רזבוזוב:>
1.08, כמה זה באנשים? יש לך את המספר? 

<שמעון סולומון:>
חברת חשמל כן קלטו, הרכבת כן קלטו. עם הנמלים יש בעיה. 

<קריאה:>
גם חשובה איכות המשרה. 

<חוסאם חלאילה:>
622. 

<היו"ר יואל רזבוזוב:>
622 אנשים נקלטו בתוספת, הדלתא. 

<קריאה:>
לא, זה יוצאי אתיופיה ברשות החברות. 

<היו"ר יואל רזבוזוב:>
סך הכול, או שנקלטו, התוספת? מה ההבדל בין מה שהיה 1% ל-1.08%. 

<חוסאם חלאילה:>
זה העובדים בני העדה האתיופית בשנת 2013 לעומת שנת 2012 לפי מקצוע והשכלה. סך הכול 622. 

<היו"ר יואל רזבוזוב:>
אז זה סך הכול. אז 0.08% אנחנו מדברים על פחות מעשרות. 

<חוסאם חלאילה:>
כן, זה 69 נשים, 554 גברים, אקדמאים 24. 

<היו"ר יואל רזבוזוב:>
טוב, זה למעמד האישה, לעליזה. 

<פנינה תמנו-שטה:>
אני המומה. 

<חוסאם חלאילה:>
אנחנו עובדים על זה. 

<פנינה תמנו-שטה:>
אתם לא יודעים מה אתם מפספסים. 

<חוסאם חלאילה:>
אני יודע את זה. אני ממשיך. מה שכן, אנחנו עובדים על זה ואנחנו נעשה את הכול כדי לשפר. כמובן הנתונים היום לא מספקים אותנו, אנחנו רוצים להגיע לפחות ל-1.6% שזה שיעור האוכלוסייה האתיופית ביחס לכלל האוכלוסייה בישראל. עוד פעם אני מדגיש, זה לפחות, אנחנו מנסים כמובן לעשות את הכול בשביל להשיג את היעדים האלה. 

<פנינה תמנו-שטה:>
כמה מהם הם ארעים? 

<חוסאם חלאילה:>
אין לי את הנתון הזה, אמרנו שנעבוד על זה, אנחנו עובדים על זה עכשיו. 

<פנינה תמנו-שטה:>
לפי פניות הציבור שמגיעים אליי ולשמעון, כמעט 90% ארעים. 

<היו"ר יואל רזבוזוב:>
זה עד חמש שנים ואז מפטרים? 

<פנינה תמנו-שטה:>
כולם עד חמש שנים ומפטרים ואז יש את הנגלה אחרי זה שעוד פעם מפוטרים. 

<חוסאם חלאילה:>
הזמנו את העבודה הזאת וזה בטיפול. 

<שמעון סולומון:>
רק להגיד, צריך להגיד, כמו שיושב הראש אמר מקודם, מילה טובה. מה שהערת מקודם, למשל כשישבנו בחברת חשמל אמרנו לא רק במקצועות הפשוטים אלא גם מהנדסים וטכנאים ואני יודע שיש מגמה חיובית טובה, מה שציינת זה נכון, כי אנחנו במגעים איתם, אבל בתוך החברות הממשלתיות צריך לדבר בפרטי פרטים. יש כמו הנמלים, אני אומר לך באופן גלוי, יש חברות ממשלתיות שהם חושבים שזה עסק פרטי שלהם ששם לא מקבלים אנשים איכותיים. אז אחרי שהגענו ככה לרמה טובה ואמרת נכון המינימום, כי אנחנו מדברים על מינימום ויותר, כמו הרכבת ששם יש קרוב ל-3%, שזה מעולה, אני חושב שאנחנו אחר כך צריכים לשבת ולראות איך אנחנו נכנסים גם לאותן חברות שבכלל לא מקבלים או כמעט לא מקבלים.

<פנינה תמנו-שטה:>
אני רוצה לברך על זה שאתם העברתם הנחיות ברורות לגבי נפוטיזם. אני חושבת שזה יכול להקל על העסק המשפחתי לקבל גם אותנו כמשפחה. ברגע שאסור לקבל קרובי משפחה וזה גם נותן את אותותיו בשטח, פה יהיה אולי - - - אני נתתי את הדוגמה של הנמלים והיושב ראש הוא זה שמנהל את הישיבה ואני מקווה מאוד שאתה תגיע לנציג הנמלים, אני קיבלתי פניות רבות לאחרונה מחבר'ה שמנסים להתקבל לנמל אשדוד, ספציפית יצא אשדוד, אבל אני בטוחה שאותה בעיה קיימת גם בנמלים נוספים, ולא מצליחים לעבור את הבורד. שלא לדבר שכולם טוענים שהם לא מצליחים לעבור את הכניסה, את הש"ג, לנמל, אבל פה, כשיש חוק וצריך לתת העדפה, מאוד מעניין אותי לדעת למה לא נותנים אם היו מועמדים שניגשו, עברו את כל התהליך, חבר'ה מצוינים שהיו בקרבי, חבר'ה מצוינים שהיו במילואים האחרונים, עשו כל מה שנדרש, הוכיחו את עצמם, אבל לא מסתכלים עליהם בכלל. זו האמת. 

<היו"ר יואל רזבוזוב:>
בואו נשמע נציגים של הנמלים. יש לנו פה חיפה ואשדוד. 

<דוד זהבי:>
נמל אשדוד. אל"ף, אני שמח שאני נמצא, אני נמצא פה פעם ראשונה, אני אשמח מאוד להזמין את חברת הכנסת פנינה לביקור אצלנו שתראה את הדברים מקרוב. 

<היו"ר יואל רזבוזוב:>
אתה אומר שהנתונים שהם מציגים - - -

<פנינה תמנו-שטה:>
אם אני יכולה להביא איתי עשרה עובדים אני באה. 

<שמעון סולומון:>
תסלח לי, פניתי אליכם, עד עכשיו אתם לא הזמנתם אפילו לביקור. צריך להזיז עבודה ולא לדבר. 

<היו"ר יואל רזבוזוב:>
נציג נמל אשדוד, תציג את עצמך לפרוטוקול. 

<דוד זהבי:>
דודו זהבי, אני ממלא מקום סמנכ"ל משאבים בנמל ואני פעם ראשונה שומע שאתם פניתם למישהו ואני לא יודע למי. 

<שמעון סולומון:>
פנינו ופנינו. 

<פנינה תמנו-שטה:>
אני פניתי במכתב לפני חודש. 

<שמעון סולומון:>
אני פניתי. 

<היו"ר יואל רזבוזוב:>
אז עכשיו יש לכם ערוץ ישיר. 

<שמעון סולומון:>
אמרו לי 'יש לנו תכנית חומש לחמש שנים מעכשיו'. אז בואו נתחיל לעבוד.

<היו"ר יואל רזבוזוב:>
אבל הנתונים, אתה יכול, דודו, לתת לנו? 

<דוד זהבי:>
לפני שנגיע גם לנתונים, אל"ף, אני חוזר על ההצעה שלי, אני מזמין הזמנה פתוחה ואנחנו נשאיר לכם את כל הפרטים שלנו כדי שתבקרו ותראו את זה באמת מקרוב ואני אשמח מאוד שתעודדו גם חברים אחרים מבני העדה לבוא אלינו. 

<שמעון סולומון:>
עודדנו ולא התקבלו. בוא תמשיך הלאה מה אתם מוכנים לעשות. תעשה טובה, אנחנו כבר רוויים ממילים. להיכנס לעבודה, להגיד מה עושים. אני מבקש ממך, אני בדרך כלל לא תוקף, להסתכל קדימה הלאה איך אתם מתקנים את העוול שיש לכם שווה. הפנינו, לא התקבלו, עובדה. 

<היו"ר יואל רזבוזוב:>
רגע, בואו נשמע שיש עוול. דודו, תגיד לנו נתונים. 

<דוד זהבי:>
העובדה שהוצגה פה שאין אצלנו בני העדה שעובדים בנמל אינה נכונה לחלוטין. 

<היו"ר יואל רזבוזוב:>
כמה יש? 

<דוד זהבי:>
כרגע יש 5 עובדים. 

<פנינה תמנו-שטה:>
מתוך? 

<דוד זהבי:>
5 עובדים מתוך 1,280. 

<היו"ר יואל רזבוזוב:>
אז אנחנו לא באחוזים. 

<פנינה תמנו-שטה:>
אתם צריכים יותר צבע. 

<דוד זהבי:>
ההצעה שלך מקובלת. 

<פנינה תמנו-שטה:>
5 זה באמת לעג לרש. אבל אתה יודע מה? אנחנו נבוא ואנחנו נדאג שיהיה 1.5%. אבל אותי מעניין לדעת, בקורס היוקרתי שנקרא סוורים שכמעט אני עזבתי את הכנסת לטובת הקורס הזה, אני רוצה לדעת כמה אתיופים התקבלו. 

<דוד זהבי:>
נכון לקורס האחרון התקבל אתיופי אחד. עכשיו שהוא נמצא כרגע בקורס - - - 

<קריאה:>
מתוך כמה? 

<דוד זהבי:>
מתוך 28 שנקלטו. 

<קריאה:>
לי יש בדף 60. 

<דוד זהבי:>
התשובה שלך, אני לא יודע מאיפה קיבלת - - - 

<קריאה:>
פלורי, רכזת כוח אדם בנמל. 

<דוד זהבי:>
אני כרגע מציין עובדה ממשית. כרגע רץ קורס, נקלטו 28 חניכים, מועמדים בתוכם יש אחד - - -

<קריאה:>
אני יכול להעביר את זה לוועדה.

<היו"ר יואל רזבוזוב:>
בסדר, אבל, חבר'ה, לא צריך פה דפים, הוכחות. 

<פנינה תמנו-שטה:>
לא, אם הוא אמר שהתקבלו 26 זה לפרוטוקול. 

<היו"ר יואל רזבוזוב:>
פנינה, יש לו פה נציג מכובד, בואו נאמין. 

<דוד זהבי:>
אני מציע שלא לעשות את זה פה בפינג פונג, אנחנו מוכנים להציג את כל הנתונים, לחשוף את כל המידע בצורה הכי פתוחה, הכי שקופה. 

<היו"ר יואל רזבוזוב:>
השאלה, דודו, אתה פעם ראשונה כאן ואני מאמין שאתה מתרשם ואתה מבין את הרצון שלנו למה אנחנו צריכים לעשות את זה. אם אתה תשתף פעולה ותלכו לנמל ותשתפו פעולה, בואו נתקדם. 

<פנינה תמנו-שטה:>
לא, אני אסביר לך למה אנחנו לא מסבירי פנים. יש פה חוק שהוא מופר. זה לא גחמה של שלושה חברי כנסה, יש פה חוק, יש פה מדינת ישראל, ו-5 עובדים מתוך למעלה מ1,000 זה אומר שאין מדיניות לקליטה. אני מאוד מקווה שאחרי הדיון הזה כן תהיה, אבל בואו נשמע את הנתונים שהבאת. 

<דוד זהבי:>
אני עוד פעם חוזר, אני ציינתי כרגע את העובדה שיש 5 עובדים ואחד נמצא כרגע בקורס סוורים. בקורסים הבאים אנחנו כרגע לא יודעים להגיד לך באופן ודאי, אבל אני אומר לך בצורה מתוכננת, אנחנו נערכים עם תכנית מסודרת ולקלוט בני העדה בכל הרמות לכל מיני תפקידים. אנחנו מדברים על בעלי תואר אקדמאי שיכולים להיות אולי כלכלנים ותואר כללי גם, ואולי מהנדסים אפילו ביניהם. אנחנו לפחות נעשה את הניסיון כדי לתת להם את ההזדמנות.

ואני רק רוצה להגיד לכם שעשינו הרבה מאוד פעילות מקדימה ואני לא רוצה עכשיו להתחיל לפרט את כל מה שעשינו, אבל אני לא הייתי שבע רצון מההיענות של בני העדה להגיש מועמדים גם לתפקידים בכירים יותר. 

<שמעון סולומון:>
הם מתייאשים. 

<פנינה תמנו-שטה:>
אני יודעת שהיו לפחות 20 אתיופים למשל לסוורים. עכשיו אם באמת היה צריך ללכת לפי העדפה מתקנת, על זה שאתם לא עומדים בנתון ויש לכם רק 5 עובדים, אתה יודע מה? היית צריך לעשות העדפה אמיתית ולקחת לפחות 10. זה מה שאני מאמינה. כי אם יש 5 מתוך 1,000, מי שבאמת בכנות מלאה רוצה לעשות תיקון אמיתי של החוק וליישם אותו אתה בא ואומר, מסתכל על המציאות ואומר 'אני לוקח 10 אתיופים'. אתה לא נראה לי בן אדם שחושש ממישהו. אתם במשאבי אנוש צריכים לקחת את ההחלטות האלה. אני לא יודעת מתי נפתח הקורס הבא, אתם בקורס הבא לא צריכים להגדיר 1.5%, אתם צריכים להגדיר שאתם צריכים להגיע ל-1.5% מהכלל, לא מהקורס. 
<היו"ר יואל רזבוזוב:>
טוב, פנינה, אני מרגיש שאת עוד מעט עובדת לנמל אשדוד. 

אנחנו רוצים להתקדם, יש לנו עוד הרבה דוברים, הרבה חברות שאנחנו רוצים לעבור אליהם. 

<אפרת קסלר:>
רק הערה קטנה. אני מהנמל. ב-2014 אנחנו פרסמנו מכרזים ייעודיים לבני העדה לתפקיד חשמלאי, מתמחה ומפקח איכות הסביבה. 

<פנינה תמנו-שטה:>
הם אוישו? 

<אפרת קסלר:>
כן, מתמחה וחשמלאי נקלטו, מפקח איכות הסביבה בתהליך. 

<היו"ר יואל רזבוזוב:>
אז בסך הכול מתוך 1,200  בשביל החוק הם צריכים 18  אנשים. 

<דוד זהבי:>
אבל מה שאנחנו רוצים להזכיר, אנחנו מזמינים - - - 

<היו"ר יואל רזבוזוב:>
מצוין. קודם כל אני שמח שהתרשמתם ואתם מוכנים לשתף פעולה. בעוד כמה חודשים אנחנו עוד פעם ניפגש ונשמח שתבואו ותגידו 'יישמנו'. אנחנו רק נברך. 

<פנינה תמנו-שטה:>
לפני זה אנחנו נלך עם הוועדה אפילו, אני ממליצה. 

<דוד זהבי:>
אני אשמח מאוד לארח את הנציגים של בני העדה, אנחנו נפגשים איתם, אנחנו נשמח לארח אותם ונציג להם את הדברים ברזולוציה נמוכה יותר, כי אנחנו פה מדברים ברמת ההנחיה הכללית. ולא רק זה שתוקפים אותנו ושואלים ועונים גם במקומנו, ואני מצטער שזה כך, אבל אני מקווה שאתם תשנו את דעתכם בהמשך. 

<היו"ר יואל רזבוזוב:>
אנחנו נשמח מאוד לשנות את דעתנו. 

<פנינה תמנו-שטה:>
נשנה כשהנתונים ישתנו. 

<היו"ר יואל רזבוזוב:>
אנחנו ממשיכים. רציתי את נאדר אל-קאסם, מרכז בכיר בנציבות שירות המדינה. בבקשה. 

<נאדר אל-קאסם:>
החובה אצלנו זה לפי חוק שירות המדינה (מינויים), סעיף 15(א), לא החוק שהיועצת המשפטית הזכירה, ואנחנו פועלים על פי החוק הזה. אנחנו פועלים במספר מסלולים, סימון משרות, כמובן העדפה מתקנת במכרזים. זה לפי דרישות החוק בחוק שירות המדינה (מינויים). אני לא מפרט את הנתון, כי נתונים כבר יש לכם. 

בעקבות הישיבה האחרונה שהייתה לנו כאן בוועדה אתם ציינתם שיש כמה משרדים שהיה להם 0 עובדים מקהילת יוצאי אתיופיה ולכן עשינו מאמץ עם המשרדים האלה ואתם רואים עכשיו ברשימה שהעברנו שאין משרדים מאופסים יותר. כמו כן, כדי להמשיך ולהגביר את הקליטה של בני הקהילה בשירות המדינה פרסמנו הנחיות לכל משרדי הממשלה, כל משרה שמתפנה בשירות המדינה חייבת לעבור אישור נציבות שירות המדינה ואנחנו מחליטים אם המשרה תסומן, בין אם זה לאתיופים, בין אם זה לערבים, דרוזים, צ'רקסים, בין אם זה לאנשים עם מוגבלות. אם זה לא עובר את האישור שלנו המשרה לא יוצאת לאיוש. כך אנחנו מנסים לכוון הרבה  - - -

<פנינה תמנו-שטה:>
לא הצלחתי להבין. 

<נאדר אל-קאסם:>
הוצאנו הנחיות למשרדי הממשלה, כל משרה שמתפנה או משרה חדשה שהיא פנויה - - -

<פנינה תמנו-שטה:>
היא צריכה קודם להיות צבועה? 

<נאדר אל-קאסם:>
לא כל המשרות כמובן. היא חייבת לעבור אלינו. אחרי שהיא תקבל את האישור שלנו, אם להשאיר אותה כללית או לסמן אותה לאתיופים או ערבים או לאנשים עם מוגבלות, אחרי האישור שלנו היא יכולה לצאת. וככה אנחנו מנסים לאתר משרות שמתאימות לבני האוכלוסייה, תפקידים אקדמאיים. 
<פנינה תמנו-שטה:>
כמה הצלחתם לעשות כאלה? 

<מספין אלמיהו:>
אני רוצה לתת לך דוגמה, שבעה חודשים לא קיבלתי תשובה, ויש עוד כאלה אחרים שהתמודדו ולא קיבלו תשובה מנציבות שירות המדינה. מה אתם מציגים? 

<נאדר אל-קאסם:>
זה כבר סיפור אחר. 

<מספין אלמיהו:>
זה לא סיפור אחר. הרבה בני הקהילה מגישים מועמדים, עוברים את כל התהליכים, עוברים את המבחנים וועדת הראיון האישי של המשרד עצמו ולא מקבלים תשובה שבעה חודשים. 

<נאדר אל-קאסם:>
אתה מדבר על - - -

<פנינה תמנו-שטה:>
סליחה, אתה צריך לענות לנו קודם. יש לי שאלה. אתה הגעת לדיון הקודם כנציג של הנציבות, אגב, אני רוצה שבנציבות יש לכם רק עובד אחד, כמה עובדים אתם בנציבות? 

<נאדר אל-קאסם:>
יש 200, משהו כזה.

<פנינה תמנו-שטה:>
למה רק אחד? נאה דורש נאה מקיים. 

<נאדר אל-קאסם:>
אנחנו פועלים. גם בנציבות אין הרבה תחלופה. 

<פנינה תמנו-שטה:>
אתה צריך לחזור לבוס שלך, משה דיין, ולהגיד לו, אם יהיו יותר אתיופים לדעתי הבעיה של איוש התפקידים תיפתר בכלל. 

<נאדר אל-קאסם:>
את יודעת שאצלנו אין חסם, אבל העניין שאצלנו בנציבות אין תחלופה. זה לא משרד שיש לו הרבה תחלופה. 

<פנינה תמנו-שטה:>
אז תפטרו כמה אם צריך. 

<נאדר אל-קאסם:>
אין בעיה, נעביר את זה. 

<פנינה תמנו-שטה:>
כמובן בהומור, בשביל הפרוטוקול. 

<נאדר אל-קאסם:>
כן. הנציבות היום בשינוי מבנה ארגוני - - -

<פנינה תמנו-שטה:>
השאלה שלי, אמרת בפעם הקודמת שהצלחתם בשנה, אני חושבת, למעלה מ-100 תפקידים? 

<נאדר אל-קאסם:>
80. לא תפקידים - - - 

<פנינה תמנו-שטה:>
למרות שבפרוטוקול הקודם היה למעלה מ-100 ומשהו, אני רוצה לדעת, אז אמרנו לך שחשוב שנראה איזה תפקידים, כי 80 זה לא בעיה לפרט. 

<היו"ר יואל רזבוזוב:>
לא, הם אמרו אקדמאים. 

<פנינה תמנו-שטה:>
לא, אני רוצה פירוט. אני יודעת למה אני אומרת את זה, כי אם אני הולכת לוולפסון ומגלה שיש תפוסה מלאה של עובדים אתיופים וכולם כוח עזר וסניטרים, יש לי בעיה. 

<היו"ר יואל רזבוזוב:>
לא, אמרו בפירוש אקדמאים. 

<פנינה תמנו-שטה:>
אז אני אשמח לקבל את הרשימה. 

<נאדר אל-קאסם:>
נמציא את הרשימה, כמובן בלי שמות. לא יהיה שמות, לא תעודת זהות. 

<פנינה תמנו-שטה:>
לא, חלילה, אנחנו לא רוצים להפר את הפרטיות של אנשים. חשוב שנקבל רשימה. אבל אנחנו ביקשנו את זה, אגב, לפני שלושה חודשים. מה, אתה מתעלם מהדרישות של הוועדה? זו הייתה גם דרישה שלך. 

<נאדר אל-קאסם:>
אנחנו לא מתעלמים. 

<היו"ר יואל רזבוזוב:>
הוא מחויב לוועדת החוקה, יש חובת דיווח לוועדת חוקה - - -

<פנינה תמנו-שטה:>
אבל אם יש לך דיון בתוך הוועדה יש לו חובה ליישם את המלצות שלכם. אם לא, אז מה אני יושבת פה? 

<נאדר אל-קאסם:>
חברת הכנסת פנינה, ממש זה לא הכוונה. אנחנו העברנו נתונים, הנתונים האלה, ברח לי מהראש. אני אעביר היום, זה לא בעיה. 

<פנינה תמנו-שטה:>
וכמה עלייה יש מאז? 

<נאדר אל-קאסם:>
אז אני אחזור על הנתונים. יש לנו כמעט 73,400 עובדי מדינה, מתוכם כ-1,100 עובדים בני הקהילה האתיופית, שזה מעל 1.5%. האקדמאים, הנתון שהצגת בהתחלה, שזה 80 אקדמאים, זה לא בדיוק, כי 80 זה בדירוג המח"ר, אבל יש עוד הרבה אקדמאים שמועסקים, חלק בחוזים, חלק משפטנים, חלק עובדים סוציאליים. אצלנו האחוז בתוך העובדים האתיופים כמעט 20% הם אקדמאים, שזה כמעט 200 עובדים. זה לא 80, זה 200 עובדים. 

<פנינה תמנו-שטה:>
20% מכלל התפקידים הם אקדמאים.

<נאדר אל-קאסם:>
מתוך העובדים האתיופים. 

<פנינה תמנו-שטה:>
ואתם מתכוונים להעלות? 

<נאדר אל-קאסם:>
ברור. כמובן היעד שלנו היה בהתחלה כמותי, פשוט להעלות את מספר העובדים ואני חושב שעבדנו בהחלט יפה בתחום הזה. 

<היו"ר יואל רזבוזוב:>
יישר כוח. עוד פעם, כשאנחנו רואים שיפור אנחנו לא פה רק להצליף. אנחנו מצליפים במי שלא מיישם את החוק. מי שעושה ואנחנו רואים פעולות אקטיביות, הוא מנסה ויש גם תוצאות, אנחנו רק נשמח, נחבק ובאמת נשבח. 

<שמעון סולומון:>
אמרתי את זה מראש, יש שיפור, יש שיפור של החברות, כמו שאמרתי בתחילת דבריי, באמת המטרה שלנו פה היא לא להצליף, כמו שאומרים פה, או משהו כזה, אנחנו רוצים לוודא שהדברים מתקיימים ולכן אנחנו פה מפרידים. אנחנו לא רוצים לזמן רק את אלה שלא ביצעו את ההוראה, אלא אנחנו מזמינים גם אותם ארגונים שעשו כמו שצריך, לשמוע, לשמוח וגם להגיד תודה. חשוב גם להגיד את זה. יחד עם זאת יש ארגונים שלא עושים ותפקידנו, אין לנו כלים אחרים, אלא לכנס ולהבליט את הבעיה ולדאוג לכך שזה יתבצע. אז יישר כוח.

<פנינה תמנו-שטה:>
אני מודאגת מדבר אחד, אני רואה פה נתון, 647 מנהלי. מה זה אומר? 

<נאדר אל-קאסם:>
על זה דיברנו. דיברתי גם עם דנה לפני הישיבה, כמעט בכל ישיבה עולה הנתון הזה. חבר'ה, אני העברתי דוח מיוחד לדנה, כשהעלייה התחילה למדינת ישראל וכולנו יודעים שבהתחלה העולים החדשים שעלו, לא הייתה להם השכלה, אז הם היו צריכים להיקלט בשירות המדינה אז הם נקלטו בתפקידים של כוחות עזר, תפקידים מנהליים, בתקופה היא. יש לנו כמעט 600 או 700 עובדים - - -
<פנינה תמנו-שטה:>
את ההיסטוריה אנחנו מכירים, אבל אני שואלת אותך שאלה. מנקה זה מנהלי? 

<נאדר אל-קאסם:>
בטח. 

<פנינה תמנו-שטה:>
מאבטח זה מנהלי? 

<נאדר אל-קאסם:>
מאבטח, יש להם חוזה מיוחד שיש להם שכר הרבה יותר טוב מהרבה עובדים אחרים. 

<פנינה תמנו-שטה:>
אז תראה, אני באמת שמתי לב שלכל משרד ממשלתי שאני נכנסת המנקה היא אתיופית והמאבטח הוא אתיופי. אותי מדאיג ש-647 - - - 

<נאדר אל-קאסם:>
אני אסביר לך. אבל אלה לא עובדי מדינה. 

<פנינה תמנו-שטה:>
אבל כתוב מנהלי, אותי זה לא מעניין. מה שאני רואה. 

<נאדר אל-קאסם:>
סליחה, המנקים הם לא עובדי מדינה. יש לנו בבתי חולים מה שנקרא כוחות עזר, אלה האחיות שמסתובבות בין המיטות, עוזרות לחולים, מנקות ומסדרות, זה לא מנקה שעכשיו אוספת זבל ודברים כאלה. 

<היו"ר יואל רזבוזוב:>
חבר'ה, בואו לא נבייש את המנקות. כי זה מקצוע. 

<נאדר אל-קאסם:>
לא, אני לא מביישת אותם, אבל, אדוני, אני רוצה להגיד לך, יש פה נתון חשוב, יש פה 80 אקדמאים ו-647 עובדים מנהלי. 

<נאדר אל-קאסם:>
אבל הסברתי, ה-80 שאתם רואים בשורה הראשונה, מדובר על דירוג מח"ר. בשירות המדינה יש הרבה דירוגים, זה לפי הסכמים קיבוציים, אנחנו לא פועלים על דעת עצמנו. דירוג המח"ר זה באמת מי שיש לו תואר ראשון, יש הרבה עובדים, למשל יש אנשים שהם משפטנים והם מועסקים במשרה שהיא בדירוג מח"ר אז הם יופיעו בדירוג מח"ר, אבל יש לך גם רשימות של עובדים סוציאליים שהם אקדמאים, אחיות שהן אקדמאיות, משפטנים, פרקליטים, סנגורים, הם כולם אקדמאים, אבל הם מופיעים בשורה נפרדת. 

<פנינה תמנו-שטה:>
אבל אנחנו אז העלינו את הרעיון, אדוני היושב ראש, ואני מבקשת מכם להרים את הכפפה, זה בסך הכול דורש מכם להיות יותר יצירתיים. למשל יש טענה, כולם מכירים אותה, שמערכת המשפט היא לא בהכרח שוויונית. אני הולכת לבתי המשפט, גם כעורכת דין, ואני אומרת לך, אז אין שופטים עדיין אבל יש לנו 200 עורכי דין ובבתי המשפט אין עובדים אתיופים. אני רוצה להגיד לך, יש משרות של עורכי דין ואתם יכולים לקחת פרויקט, בחתך ארצי ולהגיד השמה של 30, 40 עורכי דין, 40 רואי חשבון. אני לא רואה איך בטפטופים שאתם עושים אתם יוצרים שינוי. התחושה היא שאנחנו לא שם. 
<נאדר אל-קאסם:>
לא, אני אגיד לך. בעניין עוזרים משפטיים. עוזרים משפטיים הם אנשים שהם בדרך כלל עובדים מול השופטים, זה העוזרים של השופטים. זה לא עוזר משפטי שיושב כמו יועץ משפטי במשרד ממשלתי. אלה אנשים שיושבים ליד השופטים ועוזרים לשופטים. בדרך כלל יוצא מכרז קיבוצי, עתודה, ניגשים הרבה אנשים, גם מבני הקהילה ניגשים, ומתמודדים. לצערנו הרבה נופלים בבחינות. הרבה. 

<פנינה תמנו-שטה:>
כולם? 

<נאדר אל-קאסם:>
לא אמרתי כולם, הרבה. דווקא יושב פה ליאון, הוא גם בא אליי בטענות, הוא יושב כמה חדרים ממני, הייתה לו טענה גם, הראיתי לו משרות שהיו בבית המשפט העליון, שתי משרות לעורכי דין בבית משפט עליון, חייבנו אותם ולא היו מועמדים. 

<פנינה תמנו-שטה:>
מה לא היו? לא היו עורכי דין שרוצים להגיע לבית המשפט העליון? 

<נאדר אל-קאסם:>
אני לא מדבר בשם המועמדים, אני לא יודע מה הם חושבים, למה הם לא רוצים, למה הם כן רוצים, אני אומר עובדות. הוא בא בטענות, הוצאתי לו את הדוח, הוא ראה ונכנס להלם. אני צודק או לא? הוא ניסה גם לעזור - - -

<ליאור אבבה:>
לא, העניין שיש פה חסמים. 

<נאדר אל-קאסם:>
יש, ברור. אבל זה אומר - - -

<ליאור אבבה:>
צריך לבדוק את החסמים האלה. 

<נאדר אל-קאסם:>
אני אומר שהיצע של משרות זו לא הבעיה. 

<פנינה תמנו-שטה:>
אנחנו דיברנו על זה ואני מרגישה שאני טוחנת מים. אנחנו אמרנו להם, דרך הפרסום שלכם, תסלח לי, היא לא נגישה. אתם לא מנגישים את המידע של המשרות שמיועדות וצבועות ליוצאי אתיופיה. אז אמנם אנחנו לא חברי הכנסת מהמפלגות הערביות ישראליות שהקימו ועדת חקירה פרלמנטרית, אבל אני אומרת לך, כל עוד אתם לא תעשו חשיבה על איך מפרסמים את זה בצורה שגם עם שיתוף פעולה עם ארגונים, עם עמותות, מבחינתי תבוא אליי, זו לא עבודה שלי כחברת כנסת וגם לא של שמעון, אנחנו היינו מביאים לך שני עורכי דין בני הקהילה לתוך העליון. זה נראה לי לא הגיוני. 

<נאדר אל-קאסם:>
לנו יש מגבלה לפנות לחבר כנסת להביא מועמדים. 

<פנינה תמנו-שטה:>
אתה רוצה לשמוע מה אני חושבת? אני חושבת שאתם מסתירים את המשרות האלה. 

<נאדר אל-קאסם:>
לא, חס ושלום. 

<פנינה תמנו-שטה:>
אתה לא רוצה שאני אגיד למסקנה הזאת, כי אתה יודע למה? כי ברגע שהמשרה לא מאוישת וצבעתם אותה ליוצאי אתיופיה היא חוזרת למשרד ומישהו אחר מקבל אותה. 

<נאדר אל-קאסם:>
לא, אני הסברתי ואמרתי שמשרה פנויה, הסטטוס שלה, אם היא מיועדת או לא, היא צריכה אישור פרטני ואני הבן אדם שמאשר. המשרות שבאמת ביטלתי את הסימון שלהם מהקהילה האתיופית, אפשר לספור על יד אחת. אני לא מבטל, אני אומר 'תעשו עוד מכרז', מצדי שיעשו 50 מכרזים, שהמשרה תישאר פנויה. 

<היו"ר יואל רזבוזוב:>
נאדר, הבנו את העניין. כמו שאמרתי, קצב ההתקדמות הוא טוב, אבל פנינה צודקת, לא מצאתם שני עורכי דין מהעדה האתיופית? לי זה נשמע קצת תמוה. אפשר למצוא, אפשר לפנות,  יש מלא ארגונים, תפנו לוועדה, אנחנו בשנייה נפנה אתכם למי שאתם רוצים למצוא. אני אומר לך שאני בשני טלפונים מוצא לך עכשיו 10, תן לי שעה. אני לא מאמין. עוד פעם, תיקח את זה לתשומת לבך, אני רוצה שכולם פה סביב השולחן יבינו, אתמול פתחתי תקציבים, אנחנו בתקציב, ראיתי כמה כסף המדינה משקיעה בשביל האינטגרציה של בני העדה. אם אנחנו קצת נגדיל את הראש, זה יעזור. דווקא המשרות האלה, זה נותן מוטיבציה, זה נותן לחבר'ה ללכת ללמוד, הם רואים שיש להם סיכוי, שיש להם מסר של פרספקטיבות בחיים. אנחנו צריכים לחשוב על זה, אנחנו כמשלמי מיסים אנחנו נשקיע פחות כסף, בספר התקציב יהיה פחות, הדברים יילכו לטובת כלל האוכלוסייה, לחינוך, לילדים, ואנחנו לא נצבע את הכסף הזה. עוד פעם, אנחנו רוצים להגיע לשוויון והשוויון הזה יבוא רק דרך זה שאנחנו ניישם את החוק ואפילו מעל החוק. אנחנו צריכים לתת לאנשים פרספקטיבה בחיים, הזדמנות. 
<נאדר אל-קאסם:>
אני רוצה להגיד שהיא צודקת. בעניין הפרסום אנחנו יודעים כנראה שיש לנו קצת בעיה בהנגשת המידע על המכרזים. לפי החוק אנחנו מפרסמים באתר הנציבות. אנחנו רוצים לעשות כנסים לבני האוכלוסייה, להסביר - - -

<היו"ר יואל רזבוזוב:>
אני אגיד לך למה זה קל. 

<נאדר אל-קאסם:>
צריך לעשות. 

<היו"ר יואל רזבוזוב:>
אני למדתי מההיכרות שלי, עוד כחבר מועצת העיר בנתניה וכאן, זו קהילה שהיא מקובצת, קל מאוד לאתר, קל מאוד להגיע לבני הקהילה. 

<שמעון סולומון:>
זה יתרון. 

<היו"ר יואל רזבוזוב:>
זה יתרון, אין מה לעשות, אני אומר דברים כמו שהם. זה יתרון ואנחנו יכולים לעזור. תפנו אלינו, אנחנו נעזור לכם לאתר את מי שאתם צריכים. 
חברים, אנחנו נמשיך. עורכת דין ג'נט שלום, נציבות שוויון הזדמנויות בעבודה במשרד הכלכלה. בבקשה.

<ג'נט שלום:>
כמו שנאמר, עורכת דין ג'נט שלום מנציבות שוויון הזדמנויות בעבודה. אנחנו גוף שיושב במשרד הכלכלה ואמון על האכיפה של כל חקיקת השוויון, כולל הייצוג ההולם. אני רוצה להתייחס פה לדברים שנאמרו בהתחלה ואני אתחיל עם הדברים של מוני, שאני חייבת להגיד שאני מכירה ברמה האישית ונורא מחבבת ושום דבר פה לא אישי. הבעיה שלי עם הדיווח של הרשויות המקומיות הוא לא בקיומו או אי קיומו של ייצוג הולם. אין דיווח. רוב הרשויות המקומיות בכלל לא מדווחות. אי אפשר לטפל בבעיה שאנחנו לא יודעים בכלל מה הנתונים. לכן בשלב הזה אני אפילו לא הייתי מתעסקת עם האם קיים ייצוג או לא קיים ייצוג. אני רוצה שהרשויות בשלב הראשון יבדקו את זה ויגיעו אליי עם דיווח. אני גם חושבת שיש פה איזה שהיא הטלת אחריות של משרד הפנים, ואני הראשונה שאטיל עליו אחריות, שמורידה אחריות מהרשויות המקומיות. אני מציעה שיוזמנו לישיבות האלה ראשי רשויות המקומיות גדולות. אני לא מדברת על אלה עם הכמויות, אלא גדולת. לא ייתכן שהן לא יושבות פה ולוקחות אחריות. 

<דנה גורדון שושני:>
הזמנו את פורום ה-15. אף אחד לא הגיע.  

<פנינה תמנו-שטה:>
יפה. היא אמרה רעיון מצוין, שאנחנו צריכים לנהל דיון אולי עם ראשי הרשויות. 

<ג'נט שלום:>
אז איכשהו איך מביאים אותם לפה, כי זה לא ייתכן - - -

<דנה גורדון שושני:>
הם הוזמנו. פורום ה-15, רשויות חזקות, הוזמנו ואף אחד לא הגיע. 

<שמעון סולומון:>
אנחנו נעשה דיון בנפרד לרשויות מקומיות. 

<ג'נט שלום:>
אז זאת הנקודה הראשונה, שלדעתי צריך לשים את האצבע על הרשויות ולא לשחרר אותן מאחריות בנושא הזה. ברמה השנייה, אני הסתכלתי קצת על הנתונים של הרשויות המקומיות שכן דיווחו, רוב העובדים ממוצא אתיופי במנהלי, שזה אפילו לא מנהלי אבטחה, זה מנהלי ניקיון. בואו נשים את הדברים על השולחן. לא ייתכן שזה ככה, ייצוג הולם זה לא רק כמה אחוזים יש עובדים אלא איפה הם עובדים ואנחנו חייבים להכניס אותם לכל הרמות וזה עוד פעם חוזר לנקודה הראשונה, הרשויות המקומיות חייבות לשבת פה. 

אני אתן מחמאה אחת ואז אני אחזור ללא-מחמאות. מחמאה אחת לרשות החברות ולרוב החברות הממשלתיות, במיוחד לחברת חשמל. אני חושבת שבשנתיים האחרונות קודם כל הן מדווחות  - - -

<שמעון סולומון:>
גם הרכבת, יש שם את האחוז הכי גבוה. 

<היו"ר יואל רזבוזוב:>
חברים, לא נתערב. בואו ניתן לה לסיים. 

<פנינה תמנו-שטה:>
אנחנו מפרגנים. 

<ג'נט שלום:>
אני באמת אומרת, החברות הממשלתיות פונות אלינו, מבקשות ייעוץ מנציבות שוויון הזדמנויות בעבודה ופועלות מאוד מאוד לקידום הנושא הזה. 

<פנינה תמנו-שטה:>
יש לך לציין שמות למשל? 

<ג'נט שלום:>
חברת חשמל, גם רפאל פנו אלינו. הן מגיעות אלינו. 

<היו"ר יואל רזבוזוב:>
חברת חשמל, מוטי, בבקשה. ניתן לחברת חשמל. 

<ג'נט שלום:>
נקודה אחרונה שאני חייבת להגיד, כי שמעתי את זה. אין דבר כזה אין מועמדים. האשמת הקורבן היא לא טיעון לגיטימי של אף חברה. כשרוצים למצוא מועמדים אפשר. נציבות שוויון גם יכולה לעזור בעניין הזה, אתם מוזמנים לפנות. 

<היו"ר יואל רזבוזוב:>
חברת חשמל, בבקשה.

<מרדכי אליהו:>
אני אתחיל בהצגת מה אנחנו עושים ומה קיים אצלנו מבחינת העסקה. בחברת חשמל אנחנו מעסיקים היום 142 עובדים יוצאי העדה האתיופית, זה מהווה 1.1% מסך העובדים בחברה. אני מדבר על עובדים שהם עובדי חברה, לא עובדי קבלן. אם אנחנו נפלח גברים נשים, אז 90% בערך גברים, 10% נשים. מבחינת העיסוקים ופרופיל ההשכלה, שיעור האקדמאים מתוך אותה אוכלוסייה של 142 עובדים הוא 11%, יש גם הנדסאים, טכנאים - - - 

<פנינה תמנו-שטה:>
אקדמאים 11%? 

<מרדכי אליהו:>
אבל בנוסף יש 20% הנדסאים וטכנאים וכל השאר הם במגוון העיסוקים. 

<פנינה תמנו-שטה:>
70% בעצם ללא - - - 

<מרדכי אליהו:>
בעיסוקים האחרים של חברת חשמל, אם זה חשמלאים, מסגרים  - - -
<פנינה תמנו-שטה:>
רתכים. 

<קריאה:>
כמה מתוכם קבועים  או ארעים? 

<מרדכי אליהו:>
32% הם קבועים, כלומר 46 מתוך ה-142, כאשר המגמה במתן קביעות הולכת ומשתפרת, תיכף אני אציג את הנתונים.

<פנינה תמנו-שטה:>
יש לי שאלה אליך, כמה זה באלפים עובדים של חברת חשמל? 

<מרדכי אליהו:>
קרוב ל-13,000. קבועים זה 9,700. 

<פנינה תמנו-שטה:>
46 עובדים מתוך 9,000. 

<מרדכי אליהו:>
זה משהו כמו חצי אחוז. אני כבר אמשיך בנתונים שאני מספק ואתם תראו שהמגמה היא כל הזמן שיפור, במיוחד בשנה האחרונה, פי שניים משנה קודמת. לגבי מדיניות ההעדפה בהליך הגיוס, אנחנו מפרסמים מדי שבוע משרות דרושים רגילות באתר האינטרנט שלנו, תוך הדגשת נושא ההעדפה המתקנת לבני העדה האתיופית. אני אקריא איך נראה המשפט לפני האחרון שם, 'תינתן עדיפות למועמדים יוצאי אתיופיה, או בעלי מוגבלות או בני האוכלוסייה הערבית' וכו'. זה בכל מודעה. בנוסף מתבצע ייעוד משרות ספציפי במסגרת העדפה מתקנת לבני העדה האתיופית, כך שיש משרות, אני רואה מול עיניי כרגע צילום מסך מהאינטרנט של משרה 4132, חשמלאים, נרשם ככה: שם המשרה חשמלאים/חשמלאיות, 'המשרה מיועדת לבני העדה האתיופית בלבד'. 

בנוסף, ביחס לדיון בוועדה הקודמת. כפי שהתחייבנו בוועדה הקודמת למצוא ולקדם אפיקים חדשים בימים אלה אנחנו פועלים בניסיון לשלב 5 מהנדסים או הנדסאים יוצאי העדה האתיופית, במסגרת פרויקט עתיד נאור להעסקת סטודנטים. זה פרויקט שבו הסטודנטים עובדים יום אחד בשבוע, אנחנו מעניקים להם מלגת לימודים מלאה פלוס מלגת קיום בסך של 1,600 ₪ לחודש. בסיום הלימודים הסטודנטים האלה מיועדים להיקלט בחברה, זה בדרך כלל בתפקידים שיש בהם אופק לקביעות בעתיד. 

<פנינה תמנו-שטה:>
הם באים, מגיעים ו - - - 

<מרדכי אליהו:>
אנחנו בדיוק בתהליך של פרסום העניין הזה לקליטה של 20, מתוכם 5 אנחנו מייעדים לאתיופים. 

<פנינה תמנו-שטה:>
יפה. מה שיפה יפה. מתוך ה-20 5 זה יפה מאוד. 

<מרדכי אליהו:>
קצת נתונים על הקליטה של בני העדה האתיופית. 

<פנינה תמנו-שטה:>
אבל שאלה, כי אין זמן. כי הזמן מוגבל. 

<עופר קרן:>
ה-5 רק מבני העדה האתיופית, מתוך 20, שגם שם יכולים להיות - - - 

<פנינה תמנו-שטה:>
אבל אני רוצה, אחרי המחמאות שנתנו לכם, אני רוצה שתלך לבוטום ליין, שזה חשוב. יש לכם עכשיו פיטורים, כולנו מכירים את זה, ופנו אליי לא מעט אנשים בני הקהילה שאחרי 15 שנה אתם מפטרים אותם, בני הקהילה, אנשים בני 50, 40 ומעלה, 50 ומעלה ואחרי 15 שנה, אתה יודע שאחרי 15 שנה זה אמור ללכת לדירקטוריון, יש לכם את הנהלים הפנימיים שלכם. אם יד אחת אומרת 'יש לי מדיניות להעדפה מתקנת' אבל יד שנייה מפטרת את העובדים שקיימים ויש לנו רק 46 קבועים, אנחנו בבעיה. אני אומרת לך, בסוף זה לא טוב שכל אדם כזה שהוא במצוקה קשה, כי הוא יודע שהוא לא - - -

<היו"ר יואל רזבוזוב:>
אבל חברת חשמל, פה אני הולך דווקא לצד השני, צריכה להתייעל. שיקלטו אקדמאים שיועילו לחברה ולא אנשים שאם החברה רוצה להתייעל, אנחנו כמדינה יודעים - - -  
<פנינה תמנו-שטה:>
אז מה אתה אומר? לשלוח את הבן אדם שהוא 15 שנה בעבודה עם 6 ילדים הביתה? 

<היו"ר יואל רזבוזוב:>
אם היו מפטרים רק בני העדה - - - מפטרים את כולם. 

<פנינה תמנו-שטה:>
אני לא מסכימה איתך ואני אסביר לך גם למה, אדוני היושב ראש. 

<היו"ר יואל רזבוזוב:>
מפטרים פה את כולם, החברה רוצה להתייעל. 

<פנינה תמנו-שטה:>
אני לא מסכימה איתך, אדוני היושב ראש, ואני חושבת - - -

<היו"ר יואל רזבוזוב:>
אנחנו לא נדון פה על כל דבר. 

<פנינה תמנו-שטה:>
בסדר, אז תן לי להסביר לך גם למה אני לא מסכימה איתך, כי אני מאוד מכבדת אותך ואני יודעת שאתה בדרך כלל מאוד הומני. הרי אם יש לנו רק 46 מועסקים קבועים בני הקהילה, שזה חצי אחוז, אני לא עשיתי את החישוב ואני לא מתכוונת כרגע לעשות את החישוב כי אני לא טובה במתמטיקה, אני אומרת לך שאתה צריך לשמר את העובדים שיש לך. אם אתה מוציא אותם ועושה דלת מסתובבת, בוודאי שלא לדבר על זה שאני לא אעדיף אקדמאים על פני מישהו שנמצא פה והוא בן 50 ואין לו סיכוי להיקלט בעבודה, כי אחרי הכול צריך להסתכל על השיקולים ההומניים, אני ממליצה לכם כרגע, בגלל שאתם כן בכיוון הנכון, ראשית ללכת ולעשות עבודה עם האנשים שכבר קיימים אצלכם - - -
<מרדכי אליהו:>
- - -

<פנינה תמנו-שטה:>
אני לא רוצה לתת לך פה שמות. אתה רוצה שאני אקריא לך סיפורים קורעי לב? יש לכם פה עובד למשל צעיר וחרוץ שאתם פיטרתם, הוא יושב פה. אני לא רוצה לעשות סנסציה. 

<מרדכי אליהו:>
קודם כל אנחנו כפופים להסכמים קיבוציים, שזה לא אנחנו - - - 

<פנינה תמנו-שטה:>
אתה גם כפוף לחוק, לפני ההסכם הקיבוצי. 

<היו"ר יואל רזבוזוב:>
פנינה, חברת חשמל, אנחנו מחמיאים להם היום. 

<מרדכי אליהו:>
ההסכמים הקיבוציים שאנחנו לא קובעים אותם. זה אחת. שתיים, מהוועדה האחרונה ועד היום לא פוטר עובד אחד בן העדה האתיופית. 

<פנינה תמנו-שטה:>
אבל הנה, יש לך פה בחור שיושב. 

<מרדכי אליהו:>
מהוועדה האחרונה. 

<שמעון סולומון:>
אני רוצה להגיד משפט אחד לנציגים. קודם כל - - -

<מרדכי אליהו:>
קודם כל, מהוועדה האחרונה ועד היום לא פוטר עובד אחד מבני העדה. 

<שמעון סולומון:>
אנחנו הבנו, בסדר. אני רוצה להגיד לכם עוד משפט. קודם כל אמרנו על השיפור, לפעמים זה גם מאיפה מתחילים. אני אומר לך, אנחנו לא מתעלמים מזה, אתם התחלתם באמת ממספרים קטנים והקפיצה היא מאוד מאוד חשובה. אני רק רוצה לשאול אותך שאלה, מהפגישה האחרונה שהיינו אצלכם, אני מאמין שגם חברת הכנסת פנינה הייתה שם, היו"ר שלכם הציג לנו מגמה, תכניות לעתיד, בניגוד לאחרים שמציגים לך מה בעבר הוא הציג לנו מה המגמות להמשך, איך הולכים לקלוט. ביחס לתכניות איפה אתם עומדים היום. 

<מרדכי אליהו:>
קודם כל בעניין הפיטורים, באמת מהישיבה הקודמת ועד היום לא פוטר אף עובד יוצא העדה האתיופית, בדקנו את זה. מעבר לזה, 4 עובדים ארעים יוצאי העדה האתיופית שהגיעו לתום תקופת ההעסקה שלהם של 5 שנים נשארו לעבוד בחברה, ובינתיים, בעקבות הארכת הסכם ההעסקה שלהם הם יועסקו עד ינואר 2015, יכול להיות שאפילו מעבר לזה, אנחנו נראה מה יקרה עם ההסכם הזה. 

<פנינה תמנו-שטה:>
אתם תלכו למגמה של שימור העובדים שקיימים ולהסתכל להרחיב מ-46, אמרת שיש לכם - - -

<מרדכי אליהו:>
בעניין הקביעויות, אני רק אתן את הנתונים, ב-2012 0.8% ממקבלי הקביעות היו רק בני העדה האתיופית, ב-2013 כבר 3.7% ממקבלי הקביעות בחברת חשמל. ב-2014 עד היום 4.7%. זאת אומרת אנחנו במגמת שיפור מתמדת. כל הזמן. גם ב-2014. 

<שמעון סולומון:>
כל הכבוד. יפה, שאפו. 

<מרדכי אליהו:>
וגם בעניין קליטות עובדים. ב-2011 לדוגמה 1.4%,  אני לא אעבור על השנים, זו מגמת שיפור מתמדת, ב-2014 5.4%. 34 עובדים מתוך 633 שנקלטו מתחילת שנת 2014 הם בני העדה האתיופית. אם תרצו את השמות, יש לי אותם כאן. היעד לחומש הבא, הקליטות אצלנו בחברה צריכות לעמוד על לפחות 3% מקרב העדה, פי שניים משיעורם היחסי באוכלוסייה, של 1.5%, כמו שכולנו יודעים. 

<היו"ר יואל רזבוזוב:>
נסיים בנקודה חיובית. יישר כוח. זה שאתם מסתכלים קדימה ויש לכם תכניות עתידיות, אנחנו שמחים. 

בואו ניתן לרכבת ישראל. הדס, בבקשה. 

<הדס קריהלי דוד:>
אני הייתי רוצה להתייחס דווקא לדברים שעשינו ברמה הפרקטית בדגש על הגיוס. אני מנהלת גיוס ברכבת. קודם כל ישבנו ככה עם עצמנו וחשבנו איפה אנחנו טועים ואיפה הקשיים שלנו בגיוס. יצרנו קשר עם עמותת 'עולים ביחד', עם שרונה, היא עשתה לנו סדנה, לכל המגייסות והמגייסים. קודם כל להכיר את המגזר, את בני העדה, מה הדגשים, קצת היסטוריה, הרגשנו שיש לנו פער מאוד גדול בנושא ובאמת אחד הדגשים שעלו נוגע לתהליך הגיוס. אני לא יודעת אם אתם עושים את זה, מרכזי הערכה, אני מניחה שהרבה חברות עושות את זה, באמת עלה שבני העדה מתקשים להציג את עצמם בסיטואציה הזאת ואכן בקורס הייחודי שפתחנו עכשיו לנהגי נוסעים יישמנו את ההצעות של 'עולים ביחד' ודברים שעלו מהשטח והוספנו תהליך של סימולציות ייחודיות לבני העדה, פרטניות, שבאמת מאפשרות לבני העדה להציג את עצמם בצורה נינוחה יותר, ובאמת בקורס הייחודי הזה 8.3% מבני העדה - - -
<פנינה תמנו-שטה:>
הוא לא התחיל, אבל זה כבר מי שאמור. 

<הדס קריהלי דוד:>
בחודש הבא זה נפתח. 

<פנינה תמנו-שטה:>
כמה הקורס מכיל? 

<הדס קריהלי דוד:>
בקורס יש 36 אנשים, 3 מועמדים לקורס הנוכחי מתחילים. כמובן יש עוד תהליכים לקורסים נוספים. זה קורס נהגי נוסעים, זה קורס חדש, ייחודי, יוקרתי ש - - -

<פנינה תמנו-שטה:>
וכמה מסיימים? 

<הדס קריהלי דוד:>
אמורים לסיים 36. זה קורס של שנה. 

<פנינה תמנו-שטה:>
חוץ מזה כמה עובדים יש לכם בני הקהילה? יישר כוח על תהליך החשיבה והמחשבה, אבל כמה עובדים יש לכם? 

<הדס קריהלי דוד:>
1.57%. 

<פנינה תמנו-שטה:>
מה, מנהלי? 

<הדס קריהלי דוד:>
אצלנו זה יותר תפעולי, זאת אומרת נהגים, פקחים, כל הליבה של העשייה של הרכבת היא בהיבט התפעולי. עובדי מטה יש גם כן, יש עורכי דין, אני לא יודעת לתת לכם - - -

<פנינה תמנו-שטה:>
כמה עובדי מטה? זה מאוד חשוב. 

<הדס קריהלי דוד:>
כ-50 עובדים, ובנוסף יש לנו הנדסאים שנקלטו, שני הנדסאים שאנחנו מממנים את התהליך הזה והם עתידים בכפוף למשרות שייפתחו בהמשך להיכנס לרכבת.

<פנינה תמנו-שטה:>
אתם עומדים פחות או יותר בדרישות החוק, השאלה היא אם אתם באמת עושים מעקב ובקרה שזה תפקידי איכות ולא תפקידים, כמו שאמרה לנו הבחורה הנחמדה מנציבות שוויון - - -

<הדס קריהלי דוד:>
אז מה שאני רוצה להגיד, שבהקשר למה שעלה כאן, הקושי בגיוס מועמדים, אנחנו פונים לעמותות שונות, בין היתר גם עם חבר הכנסת פה אנחנו בקשר קבוע, גם עם עמותת 'עולים ביחד', גם עם האגודה הישראלית למען יהודי אתיופיה. כל משרה שמתפרסמת בעיתון אצלנו מופנית על ידי כל מגייסת גם באופן אישי לעמותות האלה. כך בעצם אנחנו מוודאים שאנחנו מנגישים את המשרות לכולם. 

<פנינה תמנו-שטה:>
אולי צריך להקים אתר של משרות? 

<היו"ר יואל רזבוזוב:>
אנחנו ממשיכים, אנחנו עוברים לתאגידים, רשות שדות התעופה. 

<אריה קדוש:>
אנחנו למעשה מעסיקים ברשות - - - 

<פנינה תמנו-שטה:>
פתאום נזכרתי בפניות הציבור הקשות שקיבלתי מכם. 

<היו"ר יואל רזבוזוב:>
אחרי זה תפני ישירות. אריה, בבקשה, בקצרה. 

<אריה קדוש:>
אנחנו מעסיקים ברשות 236 עובדים ממוצא אתיופי, מכלל העובדים, סך הכול כ-3,000 - - - 

<היו"ר יואל רזבוזוב:>
לפי המספרים כל העדה עובדי מדינה. הרבה. 

<אריה קדוש:>
יש לנו מקום חם לחבר'ה שהם יוצאי העדה. אתה תחייך אחרי שתשמע את הנתונים. בכל מקרה כבר הספקנו בשנים האחרונות לתת ל-20 מתוכם קביעות, זה אומר שיש לנו מתוך סך הכול 1,500 עובדים 20 קבועים, זה 1.33%. התחומים שאנחנו מכניסים אותם לקביעות הם כלל התחומים. אני מדבר על בחור מהנדס שנקלט אצלנו ועוד ארבעה הנדסאים נקלטו לפרויקטים החדשים, מסלולים, HBS. מכלל העובדים סך הכול יש לנו 7.9% יוצאי העדה האתיופית. אנחנו מעודדים הרבה מאוד יוצאי יחידות קרביות להגיע אלינו, עושים תהליכים ייעודיים. עשינו שינויים די אקוטיים בתחום הזה, יצרנו קשר עם פילת וקרן שפ"י, העובדים שלנו נבחנים בשפה האמהרית, ההדרכות של העובדים - - -

<פנינה תמנו-שטה:>
מי שרוצה. 

<אריה קדוש:>
מי שרוצה. ההדרכות של העובדים, עובדי כפיים, בשפה שלהם. יש להם חונכים שמלווים אותם. 

<פנינה תמנו-שטה:>
כמה עובדי כפיים יש לך? 

<אריה קדוש:>
יש לי הרבה מאוד עובדי כפיים, משהו בסביבות ה-120. הם למעשה מלווים על ידי עובדת סוציאלית ייעודית שמלווה אותם. אנחנו יודעים שיש הרבה חבר'ה שזקוקים לתמיכה הדוקה. גם בתהליכי הפיטורים אנחנו נותנים תעדוף ומשאירים אותם אצלנו. גם בתהליכי הגיוס יש אפליה מתקנת לכיוון של המועמדים בכל הרמות, בכל המשרות. אנחנו מפרסמים - - -

<פנינה תמנו-שטה:>
יש 120 עובדי כפיים, כמה מנהלי? 

<אריה קדוש:>
מהקבועים או הארעיים? 

<פנינה תמנו-שטה:>
מתוך ה-200 פלוס שהצגת. 

<אריה קדוש:>
ב-200 פלוס לדעתי יש משהו כמו 60 במנהלי. 

<פנינה תמנו-שטה:>
אז אם יש לנו 120 עובדי כפיים, 60 מנהלי, אתה מסיק לבד את המסקנות שלך. 

<היו"ר יואל רזבוזוב:>
בסדר, רגע, עוד פעם אנחנו כמו שאמרנו נותנים דגש על האקדמאים, אבל לא כולם פרופסורים במדינה. 

<אריה קדוש:>
ניגע בפלח האקדמאי. 

<פנינה תמנו-שטה:>
כמה ארעים? זה נתון אחרון שמאוד חשוב לי. 

<אריה קדוש:>
אנחנו מעסיקים ארעים ברשות, יש לנו 1,500 קבועים, כל היתר ארעים. 

<שמעון סולומון:>
הם עובדי כוח אדם? 

<אריה קדוש:>
לא, עובדי רשות שלנו. 

<פנינה תמנו-שטה:>
כמה מתוך ה-200? 

<אריה קדוש:>
אמרתי, מתוך ה-200 ומשהו יש לנו 20 קבועים, כל היתר הם ארעים. 

<שמעון סולומון:>
ומה התכניות להמשך? 

<אריה קדוש:>
יש לנו משרות צבועות שאנחנו מייעדים אותן לבני העדה. אנחנו מאוד שמחים לשלב אותם אצלנו בכל הרמות. לצערי הרב עדיין לא מתמודדים אקדמאים למשרות. הם רואים את זה בעיתון, לא מתמודדים. 

<פנינה תמנו-שטה:>
אני חושבת שזה גם, שוב, שאלה של נגישות. 

<אריה קדוש:>
אין בעיה של נגישות, מפרסמים בשלושה עיתונים, יש אתר אינטרנט של הרשות, הכול מפורסם. אני זורק לאוויר, פורסם מכרז ליועץ משפטי, אף אחד לא ניגש.

<פנינה תמנו-שטה:>
אני רוצה להגיד לך משהו וזה משהו שאנחנו גם יכולים, ברמה של שיתוף פעולה בין המגזר השלישי לרגולטור ובכלל לחברות, לעשות שיתוף פעולה, ואני רואה את המנכ"לית של האגודה הישראלית, זיוה מקונן, ויש פה עוד נציגים, אני חושבת שעמותה מתוך הקהילה צריכה להרים את הכפפה ולשים אתר לתעסוקה. אחת הבעיות שעולות פה, שבה וחוזרת, זה שיש פה לפעמים גופים, חברות או משרדים שרוצים להעסיק אבל אין מקום אחד שמתכלל את התעסוקה וכנראה יש משהו בעובדה שצעירים לא נכנסים ומחפשים. יועץ משפטי בתוך שדות התעופה, אין דבר כזה שלא היינו רוצים. אני מכירה עורכי דין שמחפשים. אני רק אומרת לך את המציאות. העובדה היא שהעיניים הנכונות לא ראו את זה. 

<היו"ר יואל רזבוזוב:>
אנחנו ניתן גם לזיוה וגם ל - - -

<פנינה תמנו-שטה:>
לא, מקורות. סליחה, אנחנו לא יכולים לדלג באופן סיסטמתי על חברות מסוימות. 

<היו"ר יואל רזבוזוב:>
פנינה, אני מנהל את הדיון ואני אחליט מתי אני אתן למי רשות דיבור. 

<פנינה תמנו-שטה:>
אז, אדוני היושב ראש , תרשום לך בבקשה - - -

<היו"ר יואל רזבוזוב:>
פנינה, אני ארשום לעצמי ואני אתן רשות דיבור מתי שאני רוצה למי שאני ארצה. בבקשה. 

<תמר דסטה:>
בהקשר לקשר עם יוצאי אתיופיה, אני באה מארגון צפון אמריקה למען יהודי אתיופיה, אנחנו בין היתר מחלקים מלגות לסטודנטים במהלך כל הלימודים שלהם ויש לנו מאגר של בוגרים ואם אתם רוצים להיעזר בנו, מבחינתי זה רק לשלוח את המשרה בתפוצת מיילים. 

<פנינה תמנו-שטה:>
למה שלא תקימו אתר? זה רק המלצה, אנחנו לא יכולים לחייב אתכם. 

<היו"ר יואל רזבוזוב:>
אני מקבל את ההמלצה של חברת הכנסת תמנו-שטה - - - 

<קריאה:>
אבל יש - - - 

<היו"ר יואל רזבוזוב:>
לא ביקשתי להתערב. חבר'ה, מי שיכול להתפרץ, אתם רואים שזה חברי כנסת אבל גם, אם כל הזמן יתפרצו אנחנו לא נסיים את הדיון הזה אף פעם. אני כן מקבל את ההמלצה הזאת, אני חושב שאתר ואני חושב שבני העדה יידעו ל - - -

<פנינה תמנו-שטה:>
זו גם אחריות שלנו, של הקהילה, אי אפשר לבוא בטענות על הכול. אנחנו צריכים לדאוג, להנגיש את עצמנו. זה חייב להיות דו כיווני. אישית אני חושבת שבסוף אני וחבר הכנסת שמעון סולומון, יחד עם הארגונים, צריכים להרים את הכפפה בנושא הזה, להקים אתר ואחר כך אולי אפשר להיעזר גם בוועדה כדי לשלוח, ששם אפשר יהיה לפרסם. כי כרגע אחת הבעיות העיקריות זה גם פרסום. 

<היו"ר יואל רזבוזוב:>
זיוה, בבקשה.

<זיוה מקונן-דגו:>
תודה, אדוני היושב ראש. ראשית כל תודה על הדיון בוועדה והמעקב, זה משמעותי וחשוב ובעקבות המעקב שלכם גם החברות הממשלתיות וגם התאגידים משפרים ומתייעלים, ועל כך הברכה. עוד ביוזמת החוק שלנו ראינו את ההתנגדות של תאגידים מסוימים וגם משרד הפנים בעצמו שהתנגד, שלא היה מוכן לקחת על אחריותו את הנושא של הפיקוח והמעקב ואנחנו רואים את התוצאות של זה. 

משרד הפנים. לקח לנו שנה וחצי לעקוב אחריו כדי שיפרסם את החוזר. חבל שמוני מעתוק, הממונה לנושא הזה, יצא. שנה וחצי לקח לנו לעקוב אחרי וללחוץ ולהפעיל את כל הלחצים כדי שיפרסמו את חוזר המנכ"ל. גם אחרי הפרסום של חוזר מנכ"ל הם לא עושים את העבודה ואני חושבת שזה שהוועדה זימנה 17 רשויות מקומיות והם לא הגיעו זו בעיה וכמובן לפתחכם, כדי לטפל בנושא הזה.

בני הקהילה ברשויות המקומיות הם הילדים החורגים של הרשויות האלה. גם בתהליך הקליטה, ואני מסכימה עם אדוני היושב ראש, שהרבה מאוד תקציבים מוזרמים לאותן רשויות מקומיות והם לא לוקחים אחריות, לא בהעסקה, לא בטיפול בתחום החינוך, התעסוקה, בכל התחומים, והגיע הזמן לטפל. בסופו של דבר יוצאי אתיופיה הם תושבים של אותם היישובים, הם משלמים מיסים לאותם היישובים והגיע הזמן לטפל בהם בצורה יסודית וכמובן חברי הכנסת, זה לפתחכם. 

הדבר הנוסף הוא הנושא של משרות ברשויות הציבוריות. רוב המשרות המתפרסמות, גם אם זה לתפקיד של מזכירה, זה דורש תואר אקדמי. חברים, אחוז האקדמאים יוצאי אתיופיה לא הגיע אפילו ל-5%, רוב הקהילה היא לא אקדמאית ואנחנו מבקשים שיהיה פתוח לכולם, כולל במגזר הציבורי, חייבים לפתוח ולאייש את המשרות האלה - - -
<פנינה תמנו-שטה:>
אבל תסכימי שצריך להיות איזון. את לא רוצה שיהיו רק 10% אקדמאים ו-90% לא אקדמאים. אנחנו רוצים איזון. 

<זיוה מקונן-דגו:>
אני רוצה שיהיה איזון, אבל אסור לנו להתמקד באקדמאים - - -

<פנינה תמנו-שטה:>
לא, חלילה, אבל שיגיעו ל-50% נדבר. כרגע, כשיש לך 10% - - -

<היו"ר יואל רזבוזוב:>
עוד פעם, יש יחסיות גם בכלל החברה. עוד פעם, המטרה שלי היא שייכנסו אקדמאים אפילו מתוך ה-5%, כי אז יהיה לנו לא 5%, 10%, 15%, כי אלה שראו שהחברים שלהם, האחים שלהם, למדו והתקבלו, אז גם הם יילכו ללמוד. 

<זיוה מקונן-דגו:>
אני מסכימה בהחלט, אבל לא יכול להיות שניכנס למשרדי הממשלה ובכל משרדי הממשלה שאני מגיעה ועובדי הניקיון הם העובדים האתיופים. 

<היו"ר יואל רזבוזוב:>
לא תמיד. אני לא רוצה להגיד אוכלוסיות אחרות, אבל אני גם רואה אוכלוסיות אחרות. לא נתמקד שעובדי ניקיון זה רק אתיופים. זה לא נכון. 

<זיוה מקונן-דגו:>
זה קיים וזה דרך חברות כוח אדם. חברות כוח אדם שמפטרות כל שמונה חודשים את העובדים האלה ואין להם שום תנאים סוציאליים. 

<היו"ר יואל רזבוזוב:>
אבל זו בעיה של כלל החברה, זה לא בעיה רק בעדה. 

<זיוה מקונן-דגו:>
הדבר הנוסף הוא הנושא של עובדי הוראה. נכון שאנחנו מקיימים דיונים בוועדת החינוך של הכנסת, אבל גם כששאלתי במשרד המשפטים על הנושא של עובדי הוראה, איפה הם נכנסים בחוק הזה, לא קיבלתי תשובה. מורים יוצאי אתיופיה, הייצוג שלהם מאוד מאוד נמוך ואני לא יודעת איפה החוק נכנס בנושא של ייצוג הולם. 

<היו"ר יואל רזבוזוב:>
למה? הם לא מתקבלים, לא מוצאים? אני חושב שזו שאלה שצריך - - -

<שמעון סולומון:>
יש הרבה מורים.

<היו"ר יואל רזבוזוב:>
השאלה איזה מקצועות הם לומדים, כי בהוראה יש מקצועות דרושים. 

<זיוה מקונן-דגו:>
אני מדברת על חוק ייצוג הולם, האם עובדי הוראה נכנסים, באיזה קטגוריה הם נכנסים, האם כעובדי מדינה או כעובדים של הרשויות המקומיות. אני לא יודעת איפה זה עומד. בכל מקרה אף, כולל משרד המשפטים שבדקתי, לא יודעים איפה הם נופלים וצריך לטפל בנושא. 

<היו"ר יואל רזבוזוב:>
תודה, זיוה. לפני שניתן ואני רוצה לשמוע את נציגת משרד החינוך, לבקשת חברת הכנסת תמנו-שטה עכשיו מקורות. 

<פנינה תמנו-שטה:>
מקורות והסוכנות היהודית ומשרד הקליטה. אגב, אני לא סתם ממציאה שמות, אני רואה לפי הנתונים. 

<היו"ר יואל רזבוזוב:>
בסדר גמור. 

<שירה זינגר:>
גם אנחנו מקדמים את הקבלה ושימור של עובדים שהם יוצאי העדה האתיופית במספר מישורים. ראשית יש לנו משרות צבועות לבני העדה האתיופית, גם במטה. כשאנחנו מחליטים על חלוקת מלגות אנחנו מקצים מלגות למוסדות להשכלה גבוהה עם העדפה - - -

<פנינה תמנו-שטה:>
כמה עובדים יש לכם במטה יוצאי הקהילה? 

<שירה זינגר:>
שניים, אקדמאים. אחת נקלטה, אגב, בעקבות דיונים שנערכו פה, אקדמאית, באגף הדוברות, שאצלנו הוא נחשב חטיבת ההנהלה. כשאנחנו מציעים מלגות, בעיקר במוסדות להשכלה גבוהה, דוגמת הטכניון, אנחנו נותנים העדפה לסטודנטים אתיופים. יש לנו מהנדס מכונות שלמד על חשבון מקורות בטכניון, נקלט אצלנו בחברה. כל העובדים האתיופים שנמצאים בחברה, אנחנו 1.2% הם במסלולים של קביעות. 

<פנינה תמנו-שטה:>
יש לכם את שחם מקורות, ששם עומדים על כמה אחוז יוצאי הקהילה? 

<שירה זינגר:>
אני לא משחם. 

<פנינה תמנו-שטה:>
אז בואי נדבר על מקורות. אני מבינה שמקורות, חברת האם, לא עומדת ב-1.5%. על כמה אתם עומדים? 

<שירה זינגר:>
אני חושבת שבסביבות ה-1%. אני חייבת לציין שגם אנחנו נתקלים בקושי רב, אנחנו קיימנו - - - 

<פנינה תמנו-שטה:>
רק רגע, לפני הקושי - - - 

<דנה גורדון שושני:>
0.57%. 

<פנינה תמנו-שטה:>
0.57%, אומרת מנהלת הוועדה.

<שמעון סולומון:>
כשאת מסבירה אנחנו רוצים גם קצת עובדות, לכן אנחנו מפסיקים באמצע כי אין זמן, עד שאתם באים זה לוקח הרבה זמן אז אנחנו מנצלים את ההזדמנות. לא בשביל להתקיף. אצלכם בחברה עצמה זה 0.5%. מה שחשוב באמת לדעת זה אל"ף, מה המגמה להמשך, איך אתם הולכים לקבל - - -

<פנינה תמנו-שטה:>
אבל, שנייה, חבר הכנסת שמעון, אנחנו שואלים שאלה, אני רוצה לדעת - - -

<שמעון סולומון:>
שנייה רגע, אני אשאל את מה שאני רוצה לשאול. 

<פנינה תמנו-שטה:>
לא, אתה לא - - - מה זה מגמה? אני יכולה לשמוע עד מחר מגמות. 

<שמעון סולומון:>
אני אשאל מה שאני רוצה, פנינה, אחר כך את תשאלי את מה שאת רוצה. 

<פנינה תמנו-שטה:>
בסדר, היא תגיע לשלב של המגמות. 

<היו"ר יואל רזבוזוב:>
פנינה, שמעון. 

<שמעון סולומון:>
חבל, למה לך? תני לי לשאול, אחר כך תעשי את הדברים. לי מה שחשוב, יש פה תפיסות שונות, מלה המגמה להמשך, איך אתם הולכים לתקן את מה שלא נעשה עד עכשיו. זה החשוב בעצם. מה היה, איך היה, זה מצוין, זה טוב מאוד, אני גם שומע אצלכם שיש איכות בקליטה שזה דבר יפה, עכשיו מה שחשוב בזמן הקצר שיש, מה ההמשך. 

<היו"ר יואל רזבוזוב:>
חברים, גם חברי הכנסת, בואו תקצרו, כי אנחנו צריכים לתמצת את הדיון. 

<פנינה תמנו-שטה:>
אז לפני ההמשך, את בטוח תעני לשאלה של שנינו - - -

<שמעון סולומון:>
אבל תני לה לענות רגע. אני שאלתי שאלה. 

<היו"ר יואל רזבוזוב:>
חבר'ה, אל תריבו. פנינה, תשאלי שאלה. 

<פנינה תמנו-שטה:>
אני רוצה לקבל תמונת מצב ואתם קטעתם אותה. 0.56%, אמרה מנהלת הוועדה, הם בני הקהילה. מתוכם כמה עובדים קבועים? כמה זה במספרים? זה 10, נכון? 

<שירה זינגר:>
אבל אני אפילו לא הספקתי להגיד משפט. 

<פנינה תמנו-שטה:>
אני שואלת שאלה. את תגידי. כמה עובדים יש לכם? 

<שירה זינגר:>
יש לנו כ-1,500 עובדים - - -

<פנינה תמנו-שטה:>
כמה אתיופים? 

<שירה זינגר:>
משהו כמו 14. משהו כזה. 

<פנינה תמנו-שטה:>
אז את מבינה, אנחנו נדלג, כמה מתוכם קבועים? 

<שירה זינגר:>
כולם. כל מי שנמצא אצלנו הוא במסלול של קביעות, לא בעובדים זמניים. 
<פנינה תמנו-שטה:>
אז את מבינה שאתם צריכים לקלוט עוד. עכשיו תלכי למגמות, זה בסדר. 

<שירה זינגר:>
ראשית אני רוצה להבהיר משהו, הקליטה במקורות, הגיוס, היא מאוד מאוד איטית, יש מעט מאוד קליטת עובדים בשנה בשתי החברות וגם לאורך השנים, תנודה מאוד מאוד קטנה של עובדים. המגמה היא, כמובן, בהתאם לחוק שוויון, גם לעדה הדרוזית, גם לבעלי מוגבלויות, גם לעולים מקהילות אחרות וגם לבני העדה האתיופית, היא כמובן לקבל עובדים מהתחומים האלה. אנחנו ערכנו כינוס של כל צוות - - - 
<פנינה תמנו-שטה:>
כמה דרוזים יש לכם? 

<שירה זינגר:>
לא זוכרת. 

<פנינה תמנו-שטה:>
בערך. 

<שירה זינגר:>
באמת לא זוכרת. 

<פנינה תמנו-שטה:>
את ממשאבי אנוש. 

<שירה זינגר:>
כן, אבל אני לא - - -

<פנינה תמנו-שטה:>
בערך. אני בטוחה שדרוזים, שאנחנו קהילה באותו סדר גודל, אני אומרת לך שדרוזים יש לפחות פי שלושה. 

<שירה זינגר:>
לא, את טועה. 

<פנינה תמנו-שטה:>
אז אני אשמח להתבדות. 

<שירה זינגר:>
את טועה. אנחנו ערכנו כינוס של כל הגורמים המקצועיים שעוסקים בכוח אדם בחברת מקורות, ביחד עם נציגים של כל הגופים האלה, גם 'עולים ביחד', ערכנו סדנאות לנציגי כוח אדם, על מנת שיסבירו את הקשיים שיש למועמדים יוצאי אתיופיה ושאנחנו נסביר את הקשיים שלנו בקליטת מועמדים יוצאי אתיופיה. גם אצלנו התקשרויות עם חברות השמה וחברות אבחונים מאפשרים לעשות את המבחנים בשפה האמהרית. זה היה חלק מה - - -

<פנינה תמנו-שטה:>
סליחה, אנחנו 30 שנה בארץ, די להיתקע על הסיפור של השפה. אני לא מקבלת את זה. אנחנו הולכים אחורה? אני לא מבינה את זה. 

<היו"ר יואל רזבוזוב:>
רגע, אבל כשאין אמהרית אתם - - - גם וגם וגם וגם. 

<פנינה תמנו-שטה:>
אני רוצה להגיד משהו - - - אני שוב פעם אבהיר את הנקודה. 

<שירה זינגר:>
מה זאת אומרת? 

<פנינה תמנו-שטה:>
אדוני היושב ראש, שלא תהפכו אותה לקהילה טעונת טיפוח. 

<שירה זינגר:>
לא, זה גם ברוסית וגם באנגלית וגם הרבה שפות - - -

<פנינה תמנו-שטה:>
אנחנו 30 שנה בארץ, יש דור צעיר נשכן ובועט שמבין את השפה על בוריה, אנשים אקדמאים, משכילים. הבעיה העיקרית היא הסטטיסטיקה שיוצאת מהלמ"ס ומבנק ישראל, מה זאת אומרת? אין ייצוג הולם. עכשיו לבוא ולהגיד לי, לי יש חסמים אובייקטיביים, אני אשמח לשמוע שהחסם הוא חסם של נגישות, חסם של פרסום, חסם של תקנים, אבל כשאומרים שהחסם הוא שפתי ומסתכלים על - - -  
<שירה זינגר:>
אני רק רוצה להגיד לך שמי שהעלה את זה שהחסם הוא שפתי הוא דווקא לא אנחנו, הוא דווקא נציגים של 'עולים ביחד' שהיו אצלנו. 

<פנינה תמנו-שטה:>
שפתי זה אנשים מבוגרים. דברי איתי בלי החסם השפתי. 

<שירה זינגר:>
אבל זה לא משמעותי, בכל השפות אנחנו מעבירים - - -

<פנינה תמנו-שטה:>
אבל בואי תגידי לי מה כל כך החסם, את מתנהגת כאילו קשה לכם לקלוט יוצאי אתיופיה. 

<שמעון סולומון:>
אני אומר ככה, אם יש שפה זה לא פוגע אז תתקדמו הלאה. זה לא פוגע, זה רק מוסיף.

<שירה זינגר:>
אז כמו שאמרתי אנחנו צבענו משרות לעניין הזה, במשך תקופה ארוכה אנחנו גם לא איישנו משרות בגלל שרצינו אותן לבני העדה האתיופית ועכשיו אנחנו שמחים שהצלחנו באמת למצוא את המועמדת המתאימה ביותר. 

<פנינה תמנו-שטה:>
אבל אחת לא משנה את המצב. אתם ב-0.56% - - -

<שירה זינגר:>
אני לא יודעת על - - -

<פנינה תמנו-שטה:>
סליחה, 14 עובדים מתוך 1,000 זה מה שנקרא אוזלת יד שלא רוצים לקלוט. אתם צריכים לבוא ולהגיד 'עד סוף השנה אני צריך שיהיה לי פה 30, 40 עובדים אתיופים'. אני לא מבינה את זה, זה נראה לי באמת סוג של עיגול פינות. סוג של לעגל פינות, כי שחם מקורות, שאני מנועה מלדבר על החברה הזאת, כי בעלי עובד שם, עובדתית בשחם מקורות הצליחו לעשות השמה, תבדקי את הנתונים. אני אומרת לך, 14 עובדים זה לא תעודת כבוד. יפה שאתם קלטתם אליכם - - - אני יודעת גם להחמיא מתי שצריך, על זה שאחרי הדיון הקודם קלטתם מישהי לתוך הדוברות, אבל אתם צריכים לעשות בדק בית. 

אני רוצה להגיד לך, הבעיה היא לא אצלנו, הרבה פעמים נוטים להפיל את הבעיה, לעשות להם הכנה, הכשרה, נלמד אותם לכתוב קורות חיים. סליחה, אנחנו 30 שנה בארץ, זו לא הבעיה. 

<היו"ר יואל רזבוזוב:>
אנחנו ממשיכים הלאה. נציג משרד המשפטים, בבקשה. 

<אסף נועם:>
אנחנו הגשנו לוועדה בישיבה הקודמת את הדוח של שרת המשפטים לגבי התאגידים הסטטוטוריים, התאגידים שהוקמו בדין ובעצם משרד המשפטים אמון על הדיווח לגבי התאגידים האלה. השיעור הממוצע המשוקלל של הייצוג בתאגידים האלה עמד על 1.3% והיה שיפור מסוים ביחס לשנת 2012. עם זאת אנחנו כן ביקשנו במסגרת הדיווחים גם את החלוקה למשרות אקדמאיות או ניהוליות וכמובן את הצעדים של אותם תאגידים. לגבי משרות ניהוליות או אקדמאיות ברוב התאגידים השיעור הוא שואף ל-0. 

<פנינה תמנו-שטה:>
אנחנו לא מדברים על חברות, אלא תאגידים. 

<אסף נועם:>
תאגידים סטטוטוריים שהוקמו בדין. אני אתן דוגמה, למשל רשות העתיקות, שם שיעור הייצוג של בני העדה הוא 4%, שזה יחסית גבוה. כמעט כולם למעשה חופרים, למעט ארכיאולוג ושני מנהלי עבודה כל היתר, 17 הם - - - 

<פנינה תמנו-שטה:>
כמה חופרים יש? מעניין אותי לדעת, בכנות מלאה. 

<אסף נועם:>
אני לא יודע את הפילוח של חופרים, בסך הכול יש להם קרוב ל-1.000 עובדים. 

עוד נתונים. למשל במד"א יש 1,800 עובדים, מתוכם רק 7 יוצאי אתיופיה, שזה פחות מחצי אחוז. גם בבנק ישראל, יש 775 עובדים, רק 4 יוצאי אתיופיה. ויש רשימה ארוכה של תאגידים שאין ולו עובד אחד. 

<היו"ר יואל רזבוזוב:>
יש איזה שהן פעולות שאתם נוקטים? 

<אסף נועם:>
לנו במשרד המשפטים אין אפשרות כמובן להנחות אותם או להתערב בשיקול הדעת של המועצות של התאגידים. מה שכן, אנחנו גם בשנה שעברה פנינו פנייה של שרת המשפטים למשרדי הממשלה שאחראים בעצם על אותם תאגידים לקדם את הנושא ובעקבות זאת ראינו שיפור מסוים בתאגידים שכן היה בהם ייצוג וגם בדוחות השנתיים שאנחנו מרכזים, ואנחנו כבר נערכים לדוחות של 2014, אנחנו מבקשים פירוט הרבה יותר רציני של צעדים אקטיביים שהמועצות של התאגידים נוקטים, מעבר לייעוד ועדיפות. 

<פנינה תמנו-שטה:>
היה לכם תהליך של חשיבה בתוך המשרד, נכון? 

<אסף נועם:>
אנחנו קיבלנו הרבה רעיונות מכל מיני תאגידים שונים, למשל מד"א הצביעו על קורסים ייעודיים שהם עושים לחובשים, או מתן מלגות, או איזה שהיא פנייה אקטיבית - - -

<פנינה תמנו-שטה:>
ואז הם מבטיחים לקחת דם? 

<אסף נועם:>
אנחנו פונים אליהם ברעיונות האלה. לקראת הדוח של 2014 נבקש דין וחשבון על הצעדים שהם הציגו בדוח 2013 ואנחנו נקווה שמגמת השיפור תמשיך. 

<פנינה תמנו-שטה:>
אדוני היושב ראש, דווקא התאגידים זה משהו שאנחנו לא כל כך מתעסקים איתו. האם אפשר לקבל ממנו קצת חומר רקע על זה? שנוכל להעמיק. 

<היו"ר יואל רזבוזוב:>
כן, תגישו לוועדה את התכניות העתידיות שלכם, כדי שאנחנו נשלוט על זה גם.
נציג צה"ל בבקשה. 

<דניאל זלצמן:>
אני נציג אגף כוח אדם, מחלקת הסגל, ארגון שאחראי בתוך צה"ל על ניהול של אנשי קבע. הארגון שלנו משקיע מאמצים רבים בשילוב בני העדה - - -

<פנינה תמנו-שטה:>
הארגון או הצבא? 

<דניאל זלצמן:>
הצבא, צה"ל, צבא ההגנה לישראל. אבל אני לא באתי לפה לדבר על הפרויקטים החברתיים, גם אני התנדבתי באחד כזה, אני דבר על הייצוג של - - - אני לא אנקוב במספרים, אנחנו נעביר לכם מצגת מסודרת. מטעמי ביטחון מידע לא נגלה פה סדר כוחות של צה"ל, אבל אתם תקבלו תמונה די ברורה. סביב 1.5% מאנשי הקבע הם אנשים מבני העדה האתיופית. צריך להגיד שצה"ל עובר עכשיו תהליכים מאוד מאוד מורכבים וקשים של התייעלות והתכנסות, אתם לא תשמעו את זה, כנראה גם לא בעיתונות, אני אומר את זה על השולחן הזה, יותר מ-2,000 משרתים פוטרו במהלך השנה האחרונה. 

<פנינה תמנו-שטה:>
אבל קיבלתם תוספת תקציב מהשר שלנו. 

<דניאל זלצמן:>
תהליך מאוד קשה ומורכב של פיטורים בגיל מאוד מבוגר - - -

<היו"ר יואל רזבוזוב:>
מה זה גיל מבוגר? הם יוצאים לפנסיה בגיל 47. 

<דניאל זלצמן:>
לא, אני מדבר על פיטורים ללא פנסיה. פיטורין עד גיל 40, אנשים ללא פנסיה, פיטורים של אם יחידה עם 3 ילדים בוותק של 17 שנה בצה"ל. 

<פנינה תמנו-שטה:>
אז מה, אתם קודם כל מפטרים נשים? 

<דניאל זלצמן:>
לא, לא, שלא ישתמע מפה. ברור שיש עבודת מיון מאוד מאוד קשה, אני רק מסביר לכם באיזה תקופה קשה - - -

<פנינה תמנו-שטה:>
כמה קצינים יש לכם מתוך ה-1.5%? 

<דניאל זלצמן:>
כן, אבל בדיוק בהקשר של ה - - - יש אוכלוסייה אחת ויחידה בצה"ל שלא קטנה בעקבות ההתכנסות וההתייעלות, זו אוכלוסיית בני העדה, היא אפילו גדלה בשנה הזאת. זו אוכלוסייה אחת ויחידה. אני לא אנקוב במספר, אבל זה מאוד משמעותי. כן, יש לזה חשיבות. אני קושר את זה גם באיכות המשרתים שיש לנו, ויש לנו גם איכות - - -

<היו"ר יואל רזבוזוב:>
דניאל, אנחנו נבקש לקבל את הנתונים המדויקים. 

<דניאל זלצמן:>
וגם נציגות של בני העדה, יש חילות ומערכים מאוד מובהקים אקדמאים שבהם הנציגות של בני העדה היא מאוד גבוהה, מערך הפרקליטים ויועצים משפטיים, מערך תקציבים. אלה מערכים שיש בהם נציגות מאוד יפה של בני העדה. 

<פנינה תמנו-שטה:>
אבל לא בנפרד, נכון? כמו הקורסים שלכם. 

<דניאל זלצמן:>
מה זאת אומרת? 

<פנינה תמנו-שטה:>
הם ביחד. 

<דניאל זלצמן:>
ביחד ביחד, זה עמיתים לכל דבר. 

<פנינה תמנו-שטה:>
אתה יודע שאני לא סתם שואלת. יש היום טירונות בנפרד, קורס משתחררים בנפרד, אז אני רק רוצה לדעת שהם ביחד. 

<דניאל זלצמן:>
לא, ממש כולם ביחד, עמיתים באותו - - - נציגות של בני העדה בקרב קצינים בכירים, הכפלנו את כמות רבי הסרנים מבני העדה בשלוש השנים האחרונות. 

<פנינה תמנו-שטה:>
והם יכולים לפרוץ את תקרת הזכוכית? הייתה טענה שיש שלב מסוים שאני חושבת שזה המעבר מרב סרן לסגן אלוף. יש לנו שניים. 

<דניאל זלצמן:>
שילשנו עכשיו, יש שלושה. 

<פנינה תמנו-שטה:>
השאלה אם באמת מצליחים למקד - - -

<דניאל זלצמן:>
זה נעשה כל כך באופן טבעי. זה לא אחד השיקולים בכלל. בשונה אולי מחבר'ה שהציגו תמונה מאוד עגומה, אנחנו מתמודדים התמודדות מאוד קשה מול בני עדה בצורה הכי הוגנת  ו - - -

<שמעון סולומון:>
אפרופו איכות, משלושת סגני האלופים אחד מהם, אם ימשיך כפי שהוא במסלול הוא יכול להגיע גם לרמטכ"לות, שזה איכות ברמה. 

<דניאל זלצמן:>
אכן. 

<היו"ר יואל רזבוזוב:>
תודה, דניאל. 

<פנינה תמנו-שטה:>
אני רוצה לשמוע את הסוכנות היהודית ואת משרד הקליטה. 

<היו"ר יואל רזבוזוב:>
פנינה, אני מחליט. 

<פנינה תמנו-שטה:>
אבל הסוכנות יושב פה כל כך יפה. 

<היו"ר יואל רזבוזוב:>
מי שלא הספיק לדבר מהחברות או גופים, בישיבה הבאה אנחנו ניתן לו לדבר בהתחלה. עכשיו הרב יוסף הדנה, רב הקהילה, אחרון הדוברים. 

<פנינה תמנו-שטה:>
אי אפשר שהסוכנות לא ידברו. הם כל הזמן טיפלו בנו, מאז שהגענו לארץ.

<היו"ר יואל רזבוזוב:>
גם בי טיפלו. 

<זיוה מקונן-דגו:>
הם מטפלים ואחר כך עפים. הם לא נכנסים למשרדים. 

<פנינה תמנו-שטה:>
למה את אומרת? אני נורא מצטערת, זו ועדה סטטוטורית, אני לא מוכנה להגן על ארגונים מסוימים. 

<היו"ר יואל רזבוזוב:>
אני יושב הראש ואני מנהל את הדיון. 

<פנינה תמנו-שטה:>
צריך הוגנות, אי אפשר שהסוכנות היהודית, בכל פעם שהם הגיעו לוועדה לא נתת לנו לבדוק מה קורה אצלם. הם מגייסים כספים, הם מציגים את יהודי אתיופיה בעולם ואנחנו מכירים את הסוכנות טוב טוב. 

<היו"ר יואל רזבוזוב:>
פנינה, פעם ראשונה אני באמת משתמש בזה עכשיו. הרב הדנה, בבקשה. תני כבוד לכבוד הרב. בבקשה. 

<פנינה תמנו-שטה:>
אני מכבדת מאוד את הרב שלנו ואני רוצה אחר כך שתיתן גם לסוכנות היהודית. 

<יוסף הדנה:>
אדוני היושב ראש. קודם כל אני מאוד מברך על הדיון הענייני והחשוב. אני הייתי מציע אולי לזמן את כל החברות והרשויות הממשלתיות והמקומיות, לזמן כל אחד בנפרד ולבקש גם שכל משרד מה הוא עושה והכסף.  אני חושב שצריך להיות דיון גם פרטי. אני מברך גם על אלה שמתקדמים וקולטים.

דבר שני, אני מדבר בשם המשרד לשירותי דת והרבנות הראשית לישראל ואנחנו במשרד, ברוך ה', כמובן יש הרבה לשפר, הרבה לעשות, אבל בינתיים יש לנו רבנים וקייסים, במיוחד הקייסים, יש 15 קייסים שעובדים בחצי משרה. זה ממש כלום. עכשיו סגן השר והמנכ"ל עובדים על זה בשיתוף פעולה עם חבר הכנסת שמעון סולומון וברוך ה' חברי הכנסת עושים פה עבודת קודש והם עוזרים הרבה לקדם. אנחנו גם עושים כל מיני כנסים על מנת להעשיר ולחזק את הרבנים שעובדים, כ-21 רבנים שפרוסים בכל הארץ, שעושים ממש עבודת קודש, גם בקרב הנוער והמבוגרים. 

<פנינה תמנו-שטה:>
לרבנים יש משרד? לא יוצאי הקהילה. לרב בדרך כלל יש משרד, בני הקהילה, שכן היה גידול של תקנים של יוצאי הקהילה ברבנות. 

<היו"ר יואל רזבוזוב:>
פנינה, תסכמי בבקשה. 

<פנינה תמנו-שטה:>
זו נקודה שחשוב שתיכתב בפרוטוקול. אתם נותנים להם בינתיים לפעול, לפחות לטענתם, ואתם צריכים לזמן אותם, הם אומרים 'אין לנו משרד, מאיפה אנחנו אמורים לפעול? אין לנו פקסים, אנחנו צריכים להסתדר לבד'. צריך למצוא להם אכסניה, שיוכלו לפעול. 

<יוסף הדנה:>
אני ביקרתי בכל המועצות הדתיות, ביקרתי והגשתי דוח בעניין הזה. היו זמנים שבכלל לא היו נכנסים למועצות הדתיות, היום ברוך ה' כולם נכנסים - - -

<פנינה תמנו-שטה:>
שלא הכניסו אותם? 

<היו"ר יואל רזבוזוב:>
זה לא לדיון הזה. אני שמעתי את הסוגיה הזאת, זה לא לדיון הזה. 

<יוסף הדנה:>
עכשיו ברוך ה' כולם עובדים במועצות הדתיות והמצב שלהם הולך ומשתפר. עכשיו עשיתי קורס גישור לרבנים, בגלל שהם עובדים ממש עם הקהילה, הם כבר עובדים ויש גישור ומשגיחי כשרות שיהיו לכל מיני תעשיות, בהשגחה. 

<היו"ר יואל רזבוזוב:>
הרב הדנה, אנחנו צריכים לסיים. 

<יוסף הדנה:>
אנחנו, ברוך ה', רוצים לקדם את הרבנים וגם רוצים עוד תקנים, בעזרת ה', על מנת לסייע לעזור לקהילה. זה בשיתוף פעולה שאנחנו עושים גם עם חברי הכנסת וסגן השר והמנכ"ל מטפלים בהם. 

<היו"ר יואל רזבוזוב:>
זה לא לדיון הזה, תודה. 

חבר הכנסת שמעון סולומון, בבקשה.

<שמעון סולומון:>
תודה רבה. אנחנו רוצים - - -

<פנינה תמנו-שטה:>
אני רוצה להגיד לך, אדוני היושב ראש - - -

<היו"ר יואל רזבוזוב:>
פנינה, אני קורא אותך לסדר פעם ראשונה. 

<פנינה תמנו-שטה:>
אני אומרת לך בעדינות, אתה לא תוציא אותי. אני אומרת לך שאני אתלונן על זה שאתה שאלת אותו אם הוא רוצה לדבר - - -

<היו"ר יואל רזבוזוב:>
אני קורא אותך לסדר פעם שנייה. 

<פנינה תמנו-שטה:>
אני לא מוכנה שתהיה פה הגנה במדינת ישראל בוועדה סטטוטורית - - -

<היו"ר יואל רזבוזוב:>
אני קורא אותך לסדר פעם שלישית ואני מבקש ממך לצאת. 

<פנינה תמנו-שטה:>
שמגנים על ארגונים מסוימים. 

<היו"ר יואל רזבוזוב:>
אני מבקש ממך לצאת. 

<פנינה תמנו-שטה:>
שזה יירשם לפרוטוקול, בבקשה, שלא מוכנים שאנחנו נתייחס לסוכנות היהודית. 

<היו"ר יואל רזבוזוב:>
ביקשנו - - - להוציא אותה. 

<פנינה תמנו-שטה:>
שהיא בעצם - - - אתה מגן על הסוכנות היהודית. 

<היו"ר יואל רזבוזוב:>
ביקשתי, את לא תנהלי את הדיון. 

<פנינה תמנו-שטה:>
ואני אטפל בזה כסגנית יושב ראש. אני מאוד אוהבת את ג'וש, אבל זה לא קשור. 

<היו"ר יואל רזבוזוב:>
לא, את לא מנהלת את הדיון. עם כל הכבוד תצאי בבקשה. 

<פנינה תמנו-שטה:>
שאנשים יעשו את העבודה שלהם. 

<היו"ר יואל רזבוזוב:>
קדימה, אנחנו ממשיכים. חבר הכנסת שמעון סולומון. יש לנו סדר בוועדה. 

<שמעון סולומון:>
אני מקווה, כמו שאמרנו, שהדיונים יימשכו כל כמה זמן באופן קבוע ואני מקווה שבפעם הבאה אתם גם תיתנו דיווח. אתם צריכים לבקש לדבר, כי אתם בין הראשונים, בין הקולטים, לכן בדיון הבא אני מקווה מאוד שתגיע וגם תיתן לנו דיווח. 

חשוב לי השיח פה, שאנחנו גם יודעים לפרגן ולהודות לאותם ארגונים שעובדים, ויש כאלה, ואני מעריך ומוקיר על כך. יש ארגונים ועמותות שלא עושים את העבודה שלהם, על הגבול של לצפצף, אולי גם חוסר מודעות, וממה שהבנתי יש גם חוסר הבנה בסיסי של מהותו של החוק. החוק הזה מניח שיש בני קהילה מאוד מאוד בעלי יכולת, חכמים, אבל בגלל הקשרים ובגלל פתיחת דלת הם לא מוצאים את עצמם. חשוב מאוד לדעת פה, אלה שאומרים ש'אנחנו מפרסמים ולא מגיעים', הייתי בעבר גם במינהל הסטודנטים המשותף לסוכנות ומשרד הקליטה ועשו מחקר, אקדמאים בני הקהילה כבר לא מגישים מועמדות, הסיבה היא שהם כבר מיואשים והם חושבים שבלאו הכי זה לא ישפיע והם לא יתקבלו. זה מחקר. לכן האמירה של 'אנחנו מפרסמים ולא מגיעים' היא לא כל כך נכונה. 

על הסנקציות, אני כבר נתתי הוראה שנתחיל לנסח את החוק, תיקון חוק, כדי שנוכל - - - נשמח להתייעץ איתך, גברתי היועצת המשפטית, כדי לתת לזה שיניים. אנחנו נצטרך לעשות תיקון חוק, כנראה, כדי לתת לזה שיניים. 

דיון מיוחד בנושא רשויות מקומיות אנחנו נצטרך לעשות, מפני שברשויות מקומיות יש מצב אבסורדי. אנחנו לא צריכים לתת תקנים נוספים, אנחנו לא צריכים לתת עידוד. אני חושב, בדין ובזכות, כתושבים רגילים, הם לא נמצאים ב - - - אני עשיתי בדיקה בכמה יישובים, במנהלות קליטה, לא במוקדי קליטה, באותן מסגרות, באגפים השונים, במקום שייקלטו כעובדים רגילים מן המניין הם לא קולטים אותם. על זה אנחנו מדברים ולא על תוספות ולא על עידוד  ולא - - - הגיע הזמן להפסיק את זה. 

הדבר האחרון, אדוני הנכבד, דודו,  כמו שהגענו למקומות מסוימים, באמת הציגו לנו תכניות מאוד מאוד מפורטות, כמו חברת חשמל, הרכבת ומקומות אחרים, ראינו מצגת ומגמות להמשך בעיקר, אני לא סתם אומר לך, יש לי את השריטה שלך, גם אני רב סרן בצבא, אני חונכתי על תוצאות. חונכתי לא לחיות על תהליך, בסוף צריך לדבר במונחים של מה עושים הלאה ואיך משפרים ולא לדבר על העבר. אז סליחה ואני מתנצל אם תקפנו אותך פה, פעם ראשונה אתה פה, אני רוצה שנשב ביחד ונראה תכנית, לא כחבר כנסת, אלא באמת לשבת באופן מקצועי ממוקד איך אנחנו ממקדים הלאה את העבודה. 

<דוד זהבי:>
אני מבקש גם לפגוש אותך עכשיו אחרי הדיון למספר דקות, אם אפשר. 

<שמעון סולומון:>
אני אשמח מאוד. 

לגבי רשות החברות הממשלתיות ונציבות שירות המדינה, חוסאם חלאילה ונאדר אל-קאסם, דווקא איתכם אנחנו צריכים לעבוד חזק, כי ייצוג הולם במגזר הערבי עבד פרפקט, עבד מצוין, מעל ומעבר וזה עובד. לכן אני חושב שאיתכם אנחנו יכולים להגיע להישגים ואנחנו צריכים להמשיך את הישיבות שלנו. תודה. 

<היו"ר יואל רזבוזוב:>
תודה רבה לחבר הכנסת שמעון סולומון, שבאמת מגויס לנושא הזה עם הרבה הרבה מרץ. בגלל התנהגות לא הולמת של - - - לא ננקוב בשמם של חברי הכנסת, מהסוכנות היהודית, ג'וש חייב להגיד משפט. 

<ג'וש שוורץ:>
קודם כל אנחנו שמחים להיות פה ושמחים לדווח, היינו בכל הדיונים. יושב פה מנהל בכיר לשעבר בסוכנות היהודית, חבר הכנסת שמעון סולומון, שניהל מרכז קליטה בסוכנות במגוון תפקידים. מתוך 1,500 עובדים בסוכנות היהודית 240 הם יוצאי אתיופיה, שזה מתקרב ל-20% ואנחנו מאוד גאים בכך. מתוך 240 150 במערך הקליטה ועוד 90 בתפקידים שונים בתוך הסוכנות היהודית.

<היו"ר יואל רזבוזוב:>
תודה.

<שמעון סולומון:>
אני חייב להגיד פה משפט. אם כבר דיברת, אני חשבתי להרחיב, מה שאני מבקש זה, כמו שאמרתי בכנס המנהלים שלכם, שיוצאי אתיופיה, מן הראוי, אתם קלטתם אותנו, אני חושב שאתם מבינים הכי את הצרכים שלנו, הייתי רוצה שיוצאי אתיופיה יהיו משולבים באגפים השונים, באירופה, באמריקה, בכל המקומות האחרים ולא רק ליוצאי אתיופיה. אני חושב שזה חשוב וראוי, דווקא כסוכנות היהודית שקלטתם אותנו, אתם צריכים באמת לקיים דיון ואני אשמח לבוא לשם, איך אתם נותנים דוגמה לאחרים, כמו בהיסטוריה הקרובה והרחוקה. 

<היו"ר יואל רזבוזוב:>
מהסוכנות מגיעים לכנסת, זו הדוגמה הכי טובה. 

חברים, תודה רבה, אנחנו ניפגש שוב. 

<הישיבה ננעלה בשעה 13:00.>
